AN COIMISIÚN EORPACH An Bhruiséil,8.3.2018 COM(2018) 113 final 2018/0048(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le Soláthraithe Eorpacha Seirbhísí Sluachistiúcháin do Ghnólachtaí (Téacs atá ábhartha maidir le LEE) {SWD(2018) 56 final}

{SWD(2018) 57 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Ghlac an Coimisiún pacáiste beart inniu chun Aontas na Margaí Caipitil a dhoimhniú, mar aon leis an Teachtaireacht “Aontas na Margaí Caipitil a chur i gCrích faoi 2019 – is mithid dlús a chur lena chur i bhfeidhm”. Sa phacáiste áirítear an togra seo, chomh maith le togra le haghaidh creat cumasúcháin de chuid an Aontais maidir le bannaí faoi chumhdach, togra lena néascófar dáileadh trasteorann cistí infheistíochta, togra maidir leis an dlí is infheidhme maidir le héifeachtaí tríú páirtí ó thaobh sannadh éileamh de agus Teachtaireacht maidir leis an dlí is infheidhme maidir le héifeachtaí dílsithe na nidirbheart urrús. Is cuid de thosaíocht an Choimisiúin an tionscnamh seo Aontas na Margaí Caipitil a bhunú agus é mar aidhm leis cur leis an teacht atá ag cuideachtaí nuálacha, gnólachtaí nuathionscanta agus gnólachtaí neamhliostaithe eile ar mhaoiniú. Sa lá atá inniu ann, is deacair leis na gnólachtaí sin teacht ar mhaoiniú, go háirithe nuair a aistríonn siad ó chéim gnólachta nuathionscanta go céim an leathnaithe, de dheasca faisnéis struchtúrach éagothrom. Is minic róspleáchas ar iasachtaí neamhurraithe gearrthéarmacha bainc a bheith costasach. Ina theannta sin, rinne an ghéarchéim airgeadais in 2008 difear an-mhór don líon iasachtaí a thugann bainc do ghnólachtaí nuathionscanta agus d'Fhiontair Bheaga agus Mheánmhéide (FBManna) agus tá obair mhór acu go fóill an leibhéal a bhí ann roimh an ngéarchéim a bhaint amach arís, rud a d'fhág go raibh easpa cistí ina cúis thábhachtach le sciar maith de chliseadh gnólachtaí nuathionscanta. Is mó an tábhacht a bhaineann leis na saincheisteanna sin sna Ballstáit nach bhfuil margaí caipitil agus córas baincéireachta chomh forbartha céanna iontu. Ó tharla gur foirm nua de sheirbhís airgeadais é sluachistiúchán a bhfuil teicneolaíocht ina cuidiú aige, is fearr a d’fhéadfadh sé cuidiú chun infheisteoirí agus tionscadail ghnó a bhfuil cistiú de dhíth orthu a mheaitseáil. Gníomhaíonn ardáin sluachistiúcháin mar idirghabhálaithe idir infheisteoirí agus gnólachtaí, rud a fhágann gur fusa atá infheistóirí in ann tionscadail a aithint a bhfuil suim acu iontu agus tacú leo. Is féidir le sluachistiúchán éirí ina fhoinse thábhachtach le haghaidh maoiniú neamhbhainc agus ar an dóigh sin cuirfidh sé príomhspriocanna Aontas na Margaí Caipitil chun cinn, is é sin tacú le comhtháthú airgeadais níos inbhuanaithe agus le hinfheistíochtaí príobháideacha a rachaidh chun sochair do phoist a chruthú agus d’fhás eacnamaíoch. Diaidh ar dhiaidh, tá sluachistiúchán ag éirí ina chuid thábhachtach de phróiseas leantach cistiúcháin do ghnólachtaí nuathionscanta agus do ghnólachtaí ag na céimeanna tosaigh, gnólachtaí a fhaigheann a gcuid maoinithe ó dhaoine muinteartha, ó chairde nó ó chistí dílse de ghnách go dtí go mbaintear babhtaí forbartha níos deireanaí amach, tráth a thosaíonn cistí caipitil fiontair nó cistí cothromais phríobháidigh ag léiriú suime iontu fiú. Ar an dóigh sin, is féidir le sluachistiúchán rogha mhalartach ar iasachtaí bainc neamhurraithe a chur ar fáil, iasachtaí arb iad na príomhfhoinsí airgeadais seachtracha iad d’Fhiontair Bheaga agus Mheánmhéide, go háirithe le linn thréimhse thosaigh na gníomhaíochta. Tá Seirbhísí an Choimisiúin ag déanamh faireacháin ar shluachistiúchán le roinnt blianta anuas. I dTeachtaireacht a foilsíodh in 2014 agus i ndoiciméad inmheánach oibre a foilsíodh i mí Bealtaine 2016 baineadh de chonclúid as nach raibh aon chás láidir ann le haghaidh idirghabháil beartais ar leith an Aontais Eorpaigh ag an bpointe sin. San am céanna, thug Seirbhísí an Choimisiúin gealltanas faireachán a dhéanamh ar an margadh sin agus, ó shin i leith, tá fianaise mhór cruinnithe acu maidir le bacainní ar ghníomhaíocht thrasteorann agus ar fhorbairt an mhargaidh inmheánaigh trí bhíthin comhairliúcháin le páirtithe leasmhara agus staidéir sheachtracha. Ina theannta sin, ó tharla dlús leanúnach na hearnála sluachistiúcháin a bheith suite i líon beag Ballstát, leagtar béim ar an ngá an modh cistiúcháin seo a chur ar fáil ar bhonn níos forleithne ar mhaithe le lucht cuardach cistiúcháin agus infheisteoirí sna Ballstáit go léir. Bunaítear leis an togra seo lipéad Eorpach le haghaidh ardáin sluachistiúcháin atá bunaithe ar infheistíocht agus ar iasachtaí, lipéad a dhéanann gníomhaíocht thrasteorann a chumasú agus é mar aidhm leis aghaidh a thabhairt ar rioscaí ar bhonn comhréireach. Is é is aidhm leis an togra forbairt seirbhísí sluachistiúcháin a éascú ar fud an mhargaidh inmheánaigh agus, ar an gcaoi sin, an rochtain ar mhaoiniú a mhéadú d’fhiontraithe, do ghnólachtaí nuathionscanta, do ghnólachtaí atá i mbun fáis agus do FBManna go ginearálta. Sin an fáth a ndéantar sluachistiúchán ar bhonn deontais agus luaíochta a eisiamh ó raon feidhme an tionscnaimh seo. Gníomh neamhchomhréireach a bheadh ann dá gcuirfí na samhlacha gnó sin san áireamh ar an ábhar nach mbíonn siad ag plé le táirgí airgeadais agus na neamhshiméadrachtaí a chruthaítear leo. Ina theannta sin, tá feidhm ag reachtaíocht cosanta tomhaltóirí an Aontais Eorpaigh cheana maidir le sluachistiúchán ar bhonn luaíochta agus tá rialacha déine maidir le tomhaltóirí a choimirciú ag gabháil léi. Níl feidhm ag an togra seo maidir leis na seirbhísí a sholáthraítear d’úinéirí tionscadail ina gcáil mar thomhaltóirí mar a shainítear in Airteagal 3(a) de Threoir 2008/48/CE. Dá bhrí sin, sa togra ní áirítear tomhaltóirí a thugann iasachtaí chun críocha tomhaltais ar an ábhar nach iasachtaí do ghnólachtaí iad agus, go pointe, tagann sé faoi raon feidhme reachtaíocht an Aontais Eorpaigh atá ann cheana, go sonrach: (i) nuair a fhaigheann tomhaltóir iasacht le haghaidh a thomhaltais phearsanta agus é ag oibriú lasmuigh dá inniúlacht ghairmiúil tagann an ghníomhaíocht sin faoi théarmaí tagartha na Treorach maidir le Creidmheas Tomhaltais; agus (ii) i gcás in bhfaigheann tomhaltóir iasacht chun maoin dhochorraithe a cheannach, tagann an ghníomhaíocht sin faoi théarmaí tagartha na Treorach um Chreidmheas Morgáiste. Is é is aidhm leis an togra seo freisin infheisteoirí a chumasú tríd an fhaisnéis is gá a thabhairt dóibh maidir le sluachistiúchán, lena náirítear an fhaisnéis i dtaobh na rioscaí a ghabhann leis. Le go gcuirfidh infheisteoirí iontaobh sna seirbhísí nuálaíocha seo, ceanglaítear leis an togra seo ar sholáthraithe seirbhísí sluachistiúcháin na coimircí is gá a bheith i bhfeidhm acu chun an baol go dtiocfaidh drochthoradh astu a íoslaghdú. •Comhsheasmhacht le forálacha beartais atá sa réimse beartais cheana Go dtí seo, ní raibh soláthar seirbhísí sluachistiúcháin faoi réir ghníomhaíocht spriocdhírithe an Aontais Eorpaigh. Bhí samhlacha gnó á gcur in oiriúint do chreata náisiúnta an-difriúla ag soláthraithe seirbhísí sluachistiúcháin agus tá siad faoi réir chórais an Aontais agus córas náisiúnta a bhí ann cheana a chur chun feidhme tríd na húdaráis inniúla náisiúnta. Mar thoradh ar nádúr dinimiciúil samhlacha gnó agus léirithe difriúla ar fud na mBallstát ar reachtaíocht an Aontais Eorpaigh atá ann cheana, tá éagsúlacht mhór creat rialála ann le haghaidh soláthraithe seirbhísí sluachistiúcháin, is é sin le rá nach mbíonn rialachán ar bith ann ar uairibh agus ar uairibh eile cuirtear rialacha cosanta infheisteoirí i bhfeidhm go dian. Go dtí seo, tá córais náisiúnta shaincheapa curtha i bhfeidhm ag roinnt Ballstát le haghaidh sluachistiúcháin, agus san am céanna ceanglaíonn Ballstáit eile ar ardáin sluachistiúcháin ceadúnas a fháil agus a bheith ag oibriú faoi chreata an Aontais atá ann cheana, mar atá an Treoir maidir le Margaí in Ionstraimí Airgeadais (MiFID II), an Treoir um Sheirbhísí Íocaíochta agus an Treoir maidir le Bainisteoirí Cistí Malartacha Infheistíochta. Níl sé beartaithe leis an Treoir seo maidir le creat dlí um sluachistiú Eorpach idirghabháil a dhéanamh ar chórais náisiúnta shaincheaptha nó ar cheadúnais atá ann cheana, lena náirítear iad siúd faoi MiFID II, faoin Treoir um Sheirbhísí Íocaíochta nó faoin Treoir maidir le Bainisteoirí Cistí Malartacha Infheistíochta, ach ina choinne sin go bhfaighidh soláthraithe seirbhísí sluachistiúcháin caoi ar lipéad an Aontais Eorpaigh a iarraidh, rud a chuireann ar a gcumas a noibríochtaí a mhéadú ar fud an Aontais faoi choinníollacha áirithe. •Comhsheasmhacht le beartais eile de chuid an Aontais Is é is aidhm leis an togra an rochtain ar mhaoiniú a leathnú le haghaidh cuideachtaí nuálaíocha, FBManna agus gnólachtaí eile neamhliostaithe, i gcomhréir le tosaíocht an Choimisiúin Aontas na Margaí Caipitil a bhunú. Trí chead a thabhairt d’ardáin a noibríochtaí a mhéadú ar fud an mhargaidh Eorpaigh, is é is aidhm leis an togra rochtain a bheith ar fáil do ghnólachtaí nuathionscanta agus do FBManna ar fhoinsí malartacha caipitil i gcomhréir le tionscnaimh eile, arb é ab aidhm leo rochtain ar mhaoiniú a éascú do na heintitis sin, mar atá an creat um Chistí Caipitil Fiontair Eorpacha. Tá an tionscnamh seo mar chuid de Phlean Gníomhaíochta an Choimisiúin le haghaidh Teicneolaíocht Airgeadais, freisin, a cuireadh le chéile chun tuiscint níos fearr a fháil ar an teicneolaíocht agus le cur ar chumas na teicneolaíochta tacú le hearnáil na seirbhísí airgeadais. Go deimhin, is í earnáil na seirbhísí airgeadais is mó a bhaineann úsáid as teicneolaíochtaí digiteacha agus cuidíonn sí go mór le claochlú digiteach na sochaí. Tá na teicneolaíochtaí sin ag athrú an dóigh a mbíonn rochtain ag tomhaltóirí agus ag gnólachtaí ar sheirbhísí, agus tá siad ag cur feabhais ar an gcumas rioscaí a mheas agus a thuiscint. Tá sé mar aidhm ag an gCoimisiún chur chuige níos dírithe ar nuálaíocht a roghnú maidir le Teicneolaíocht Airgeadais trí thimpeallacht rialála a éascú inar féidir seirbhísí airgeadais, táirgí agus réitigh nuálaíocha a chur i bhfeidhm ar fud an Aontais Eorpaigh i dtimpeallacht shlán chobhsaí ó thaobh airgeadais de le haghaidh infheisteoirí agus gnólachtaí araon. 2.BUNÚS DLÍ, COIMHDEACHT AGUS COMHRÉIREACHT •Bunús dlí

Is é Airteagal 114 den Chonradh ar Fheidhmiú an Aontais Eorpaigh (CFAE) bunús dlí an togra seo, lena gceadaítear bearta um chomhfhogasú forálacha náisiúnta a ghlacadh arb é is cuspóir leo an margadh inmheánach a bhunú agus a fheidhmiú. Faoi láthair, ní féidir le sluachistiúchán tairbhe a bhaint as an margadh inmheánach in éagmais córas sainainmnithe comhleanúnach le haghaidh maoirseachta agus rialála. Cé go gcuireann roinnt Ballstát an creat le haghaidh seirbhísí airgeadais atá ann faoi láthair i bhfeidhm maidir le soláthraithe seirbhísí sluachistiúcháin, i mBallstáit eile fágtar amuigh as an gcóras rialála iad agus iad ag oibriú faoi dhíolúintí san am céanna, de réir mar a oireann don tsamhail shonrach gnó i gceist. Ag an am céanna, tá líon áirithe Ballstát eile, líon atá ag dul i méid, ag cur creat saincheaptha náisiúnta chun feidhme chun freastal go sonrach ar ghníomhaíochtaí sluachistiúcháin. Ar an dóigh sin, cuireann creata, rialacha agus léirithe éagsúla na samhlacha gnó a chuirtear i bhfeidhm maidir le soláthraithe seirbhísí sluachistiúcháin ar fud an Aontais bac ar an acmhainneacht gníomhaíocht sluachistiúcháin a mhéadú ar leibhéal an Aontais Eorpaigh. Na difríochtaí móra maidir le caighdeáin rialála agus na raonta feidhme reachtacha éagsúla a ghlac na Ballstáit, cuireann siad bacainn ar ardáin sluachistiúcháin a noibríochtaí a mhéadú ar fud an Aontais mar go mbíonn orthu a samhlacha gnó a athrú de réir gach dlínse, rud a éilíonn iliomad údaruithe nó clárúchán go minic agus a fhágann nár mhór dlíthe náisiúnta éagsúla a chomhlíonadh, agus dlíthe a bhaineann le réimse na margaíochta agus cosaint tomhaltóra ina measc sin. Dá thoradh sin tá costais arda, castacht dhlíthiúil agus éiginnteacht ann do sholáthraithe seirbhísí sluachiustiúcháin, agus is é is cúis leis sin an margadh a bheith ilroinnte gan gá chomh maith le heaspa barainneachtaí scála agus le cineálacha cur chuige neamhchomhréireacha maidir le trédhearcacht agus rioscaí airgeadais. Bacainn atá sna héagsúlachtaí sin ar bhunú agus ar fheidhmiú rianúil an mhargaidh inmheánaigh. Cuireann an cás seo bac ar chumas ardáin sluachistiúcháin dul isteach i margaí eile an Aontais lasmuigh den mhargadh náisiúnta agus fágann sé nach bhfuil dreasachtaí airgeadais do sholáthraithe seirbhísí sluachistiúcháin á gcur i bhfiedhm ach i dtíortha móra an Aontais agus iontu sin amháin, tíortha a bhfuil margadh sách mór iontu. Dá bhrí sin, cuireann sé seo bac ar an gcumas margadh inmheánach comhtháite san Aontas a fhorbairt le haghaidh seirbhísí sluachistiúcháin. San am céanna, tá teorainn ar inrochtaineacht infheisteoirí agus ar a gcumas riosca a éagsúlú ar an dóigh chéanna in éagmais margadh inmheánach. Tá earnálacha tábhachtacha agus nuálacha ann, mar atá an teicneolaíocht, cás inar beag an tábhacht a bhaineann le bheith i ngaireacht gheografach chun infheistiú, agus dá bharr sin is mór an spleáchas sna hearnálacha sin ar infheisteoirí idirnáisiúnta. De dheasca na mbacainní trasteorann ar tugadh aird orthu thuas, tá obair ag infheisteoirí idirnáisiúnta teacht chun cinn ar ardáin sluachistiúcháin Eorpacha, in ainneoin an fháis thapa ar mhargaí baile. Dá thoradh sin, an deacracht atá ag infheisteoirí a bheith páirteach ar bhonn trasteorann, cruthaíonn sé costais chuardaigh bhreise agus cuireann sé srian ar shaorshreabhadh caipitil laistigh den Aontas. Is léir go dtéann líon áirithe gnólachtaí i muinín eintiteas dlíthiúil a ionchorprú agus cistí a thiomsú i dtíortha ina bhfuil margaí forbartha sluachistiúcháin. Cé go mb’fhéidir go mbeadh tionchar ag fachtóirí eile air seo, mar atá an téiceachóras áitiúil airgeadais, fágann sé nach mbeadh gnólachtaí beaga in earnálacha a bhfuil soghluaiseacht íseal fachtóirí táirgeachta iontu in ann teacht ar na deiseanna cistiúcháin seo mura mbeadh margadh sluachistiúcháin baile ann cheana. Dá bhrí sin, mura féidir le hárdáin agus le hinfheisteoirí gluaiseacht thar theorainneacha, féadfaidh sé bac a chur ar ghnólachtaí as réimse mhór earnálacha teacht ar mhaoiniú. Cruthaíonn na héagsúlachtaí seo éagothroime iomaíochta le haghaidh soláthraithe ardán agus sin ag brath ar an áit a bhfuil siad lonnaithe, má dhéantar samhlacha cistiúcháin a ilroinnt ar bhonn náisiúnta, rud a chruthódh bacainní breise ar mhargadh inmheánach i seirbhísí sluachistiúcháin. Ar na príomhchúiseanna leis sin tá léirithe difriúla ar sholáthraithe seirbhísí sluachistiúcháin agus an dóigh a gcaitear leo chomh maith leis an mímhuinín breise maidir le héiginnteacht agus ardchostais chuardaigh a chothaítear i measc infheisteoirí atá ag plé le hinfheistíocht thrasteorann. Níos tábhachtaí arís, ó tharla léirithe den sórt sin agus an dóigh a gcaitear le seirbhísí sluachistiúcháin a bheith chomh héagsúil sin, cruthaítear éiginnteacht dhlíthiúil le haghaidh infheisteoirí miondíola, dream a dhíspreagtar ó sheirbhísí sluachistiúcháin a sholáthar i bhfianaise cosaint lag nó éiginnte maidir lena gcuid ceart, cosaint dlí agus easpa trédhearcachta i dtéarmaí praghsála agus muirear a ghabhann le hinfheistíochtaí sna tionscadail. Trí choinníollacha oibriúcháin aonfhoirmeacha a thabhairt isteach le haghaidh gnólachtaí laistigh den Aontas Eorpach, sáraíonn an togra na difríochtaí i gcreata dlíthiúla náisiúnta arb é ilroinnt an mhargaidh ar leibhéal an Aontais Eorpaigh an toradh a bhí orthu, agus laghdaíonn sé go mór an chastacht, an tualach airgeadais agus riaracháin do na páirtithe leasmhara go léir, i.e. ardáin sluachistiúcháin, úinéirí tionscadal agus infheisteoirí. San am céanna, déanann sé cothroime iomaíochta a áirithiú idir na soláthraithe seirbhísí go léir tríd an lipéad Eorpach céanna a úsáid. •Coimhdeacht Faoi Airteagal 4 CFAE, ní mór gníomhaíocht AE chun an margadh inmheánach a chur i gcrích a mheas i dtaca le prionsabal na coimhdeachta a leagtar amach in Airteagal 5(3) den Chonradh ar an Aontas Eorpach (CAE). Ní mór a mheasúnú an amhlaidh nárbh fhéidir leis na Ballstáit cuspóirí an togra a ghnóthú faoi chuimsiú a gcóras dlí náisiúnta agus, de bharr fhairsinge agus éifeachtaí na gcuspóirí, gur fearr is féidir iad a ghnóthú ar leibhéal an Aontais. De dheasca na gcineálacha cur chuige difriúla a ghlac na Ballstáit agus na léirithe éagsúla atá acu ar ghníomhaíocht sluachistiúcháin, bhí béim mhéadaitheach á cur ar na saincheisteanna atá leagtha amach anseo. Ós rud é gurb iad córais náisiúnta shaincheaptha an príomhbhac ar ardáin, bac a dhéanann an margadh a ilroinnt a thuilleadh, ní féidir na cuspóirí a ghnóthú trí ghníomhaíocht aonair ar leibhéal na mBallstát. Tá faireachán á dhéanamh ag Ranna an Choimisiúin ar an margadh le roinnt blianta anuas agus d'aithin siad go bhfuil ag méadú ar fhadhbanna éagsúla nach mór idirghabháil a dhéanamh ina leith ar leibhéal an Aontais. San fhianaise a bailíodh trí staidéir agus trí chomhairliúcháin phoiblí, léiríodh go bhfuil tacaíocht láidir ann le haghaidh gníomhaíochta. Ní dhearna na Ballstáit aon iarracht chomhordúcháin go nuige seo maidir le rialacha le haghaidh seirbhísí iasachtaithe a sholáthraíonn institiúidí nach nglacann le taiscí agus níl cur i bhfeidhm rialacha MiFID maidir le hardáin sluachistiúcháin atá bunaithe ar infheistíocht sách aonfhoirmeach chun gur féidir gníomhaíocht trasteorann a dhéanamh. Ní fhéadfadh na bearta a dhéanann na Ballstáit ach a margadh féin a leigheas, agus níor leor sin chun an tionchar diúltach ar fheidhmiú an mhargaidh inmheánaigh a laghdú. Is amhlaidh nach bhfuil rochtain ar mhaoiniú ó na margaí caipitil ag na céimeanna tosaigh ach ag tíortha móra an Aontais Eorpaigh agus tá teorainn ar inrochtaineacht agus ar chumas infheisteoirí riosca a éagsúlú ar an dóigh chéanna beag beann ar an áit ina bhfuil siad lonnaithe go geografach. Trí chreat a chur ar fáil ar leibhéal an Aontais, d'áiritheofaí go bhféadfadh gníomhaíochtaí sluachistiúcháin a shaothrú faoi nós imeachta an phas ar fud an mhargaidh inmheánaigh. Dá thoradh sin, bheadh tuilleadh iomaíochais ann idir soláthraithe seirbhísí sluachistiúcháin agus bheadh na Ballstáit a bhfuil margaí beaga inmheánacha acu in ann foinsí cistiúcháin malartacha a fhorbairt. Chuirfeadh sé a thuilleadh caipitil ar fáil freisin do ghnólachtaí nuathionscanta agus do FBManna agus bheadh teacht ag infheisteoirí ar chineál sócmhainní malartach. •Comhréireacht De réir phrionsabal na comhréireachta, níor cheart inneachar agus foirm ghníomhaíocht AE a dhul thar a bhfuil riachtanach chun cuspóirí na gConarthaí a bhaint amach. Inniu féin, na soláthraithe seirbhísí sluachistiúcháin ar mian leo a gcuid seirbhísí a thairiscint i mBallstáit eile, tá cead acu sin a dhéanamh a mhéid agus a fhaigheann siad ceadúnas áitiúil chuige agus go gcloíonn siad le córas sluachistiúcháin náisiúnta an Bhallstáit sin. Go praiticiúil, fágann sin nár mhór do sholáthraí seirbhísí sluachistiúcháin roinnt córas éagsúil a chomhlíonadh san am céanna chomh maith lena shamhail gnó féin a athrú más mian leis seirbhísí a thairiscint ar bhonn trasteorann. Cuireann sin bac nach beag ar chumas soláthraithe seirbhísí sluachistiúcháin a ngnó a mhéadú ar leibhéal an Aontais Eorpaigh. Is ar ghníomhaíochtaí tiomsaithe caipitil ar bhonn níos lú a chuirtear béim maidir le soláthar seirbhísí sluachistiúcháin le haghaidh tionscadal, gnólachtaí nuathionscanta agus FBManna. Mar sin féin, tá ar sholáthraithe i roinnt Ballstát an reachtaíocht earnálach atá anois ann a chur i bhfeidhm, amhail MiFID II agus MiFIR. D'fhéadfadh sé go bhfuil na rialacha sin díréireach le haghaidh gníomhaíochtaí beaga. De bhreis air sin, d'fhéadfadh sé nach bhfuil na rialacha sin oiriúnach don fheidhm atá acu. Cuimsíonn an sluachistiúchán roinnt samhlacha gnó éagsúla, agus b'fhéidir nach dtabharfaí aghaidh orthu uile, agus d’fhéadfadh éifeachtaí iarmharta rialála nach bhféadfaí a thuar a bheith acu. Dá dheasca sin, b’fhéidir nach bhféadfaí líon méadaitheach ardán a chlúdach ar bhealach comhréireach, ar ardáin iad ina ndéantar samhlacha gnó éagsúla a mheascadh, agus d’fhéadfadh baint a bheith acu le hidirbhearta atá bunaithe ar iasachtú agus ar infheistíocht. Dá mbeadh córas sluachistiúcháin Eorpach deonach aonair ann faoi lipéad Soláthraí Seirbhísí Sluachistiúchistiúcháin Eorpach, córas a roghnódh ardáin nuair is áil leo gnó a dhéanamh ar bhonn trasteorann, d’fhágfadh sé creata sluacistiúcháin náisiúnta gan athrú, ach thabharfadh sé deis san am céanna d’ardáin ar mian leo sin, a noibríochtaí a mhéadú ar leibhéal Eorpach agus gnó a dhéanamh ar bhonn trasteorann. Leis sin, d'fhéadfaí laghdú sách tapa agus mór a dhéanamh ar chostais dul isteach sa mhargadh (costais rialála agus mhaoirseachta) le haghaidh ardáin sluachistiúcháin atá ag oibriú (nó a bhfuil sé beartaithe acu oibriú) ar bhonn trasteorann, ós rud é nach ndéanfaí iad a údarú ach uair amháin. Ag an am céanna, bheadh an córas sin níos comhréirí ná i gcás rialacha MiFID. An córas sin atá beartaithe arb é is aidhm leis seirbhísí a sholáthar, bheadh solúbthacht go leor ann maidir le gníomhaíochtaí ardáin a chuimsiú ina mbeadh iliomad samhlacha gnó, ar an ábhar go gcuireann sé córas aonair ar fáil a bhfuil feidhm aige maidir le samhlacha atá bunaithe ar infheistíocht agus samhlacha atá bunaithe ar iasachtú araon (rud a laghdódh éiginnteacht rialála). An cur chuige sin, d’áiritheodh sé freisin go seasfaidh an córas an aimsir i bhfianaise forbairt thapa laistigh den earnáil agus úsáid ionstraimí éagsúla. Bheadh an rogha tosaíochta comhleanúnach maidir leis an gcreat reachtach freisin, mar gur féidir le creata airgeadais seanbhunaithe cómhaireachtáil ann laistigh den chóras seo, ach go mbeadh eisceacht ann i gcomhréir leis an bparaiméadar EUR aon mhilliún arna leagan síos i gcuid ríthábhachtach eile de dhlí AE, agus go háirithe i Rialachán (AE) Uimh. 2017/1129 maidir leis an réamheolaire atá le foilsiú nuair a bheidh urrúis á dtairiscint don phobal nó nuair a cheadaítear isteach lena dtrádáil iad i margadh rialaithe. Dhéanfadh an cur chuige sin rioscaí a bhaineann le harbatráiste rialála a laghdú, agus dhéanfadh sé gníomhaíochtaí trasteorann a éascú i gcomhréir le cosaint stóinseach infheisteoirí agus creat cobhsaíochta airgeadais. •An rogha ionstraime

Faoi Airteagal 114 CFAE, is féidir gníomhartha a ghlacadh i bhfoirm Rialacháin nó Treorach. Sa chás seo roghnaíodh rialachán mar bheadh "Lipéad AE" ann agus le go mbeidh sé éifeachtúil, ní mór feidhm dhíreach a bheith aige maidir le gach Ballstát. Ar an dara dul síos, ós rud é go leagtar síos ceanglais chomhchuibhithe sa Rialachán atá beartaithe maidir le hardáin sluachistiúcháin arb áil leo údarú a fháil ina gceann agus ina gceann, ní ceart an Rialachán a bheith faoi réir rialacha sonracha náisiúnta. Dá bhrí sin, sa chás seo is iomchuí Rialachán ná Treoir. Mar sin féin, na gnéithe sin a thiocfadh lasmuigh de raon feidhme an togra bheidís faoi réir rialacha náisiúnta, lena náirítear gnéithe a dhéanann forálacha na dTreoracha AE is infheidhme a thrasuí. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Comhairliúcháin leis na páirtithe leasmhara Sna freagraí ar chomhairliúcháin an Choimisiúin maidir le sluachistiúchán in 2013, sa Pháipéar Uaine maidir le hAontas na Margaí Caipitil in 2014, in Athbhreithniú Meántéarma Aontas na Margaí Caipitil in 2017 agus sa chomhairliúchán maidir le teicneolaíocht airgeadais in 2017, tugadh fianaise cháilíochtúil a thacaíonn le measúnú tionchair a fhorbairt. D’aithin freagróirí chomhairliúchán an Pháipéir Uaine maidir le hAontas na Margaí Caipitil go raibh líon bacainní ann ar fhorbairt ardáin sluachistiúcháin a rialaítear mar is iomchuí, mar a leanas: bacainní rialála, faisnéis a bheith gann agus ar bheagán cáilíochta, agus bacainní eile mar atá easpa margaí tánaisteacha agus bacainní cánach. Mheas roinnt freagróirí go ndéanfadh idirghabháil AE idirbhearta trasteorann a éascú ar chostas níos ísle. Is iomaí ráiteas cosúil a fuarthas ó fhreagróirí chomhairliúchán an Athbhreithnithe Meántéarma maidir le hAontas na Margaí Caipitil ag áitiú i bhfábhar creat dlíthiúil ceart a fhorbairt le haghaidh sluachistiúcháin ar fud an Aontais chun a áirithiú go gcosnófar infheisteoirí agus tomhaltóirí go hiomchuí, agus ar a ngcaoi sin margadh sách mór a fhorbairt. Rinne an Coimisiún comhairliúchán poiblí maidir le ‘Teicneolaíocht airgeadais: earnáil airgeadais Eorpach atá níos iomaíche agus níos nuálaí’. Fuair an comhairliúchán poiblí 226 fhreagra san iomlán a raibh daoine aonair, an lucht tionscail (ó éagsúlacht mhór rannpháirtithe sa mhargadh), rialtóirí agus maoirseoirí Eorpacha, úsáideoirí agus ceardchumainn san áireamh ann. Foilsíodh achoimre ar a ndúradh mar aon le hachoimre mhionsonraithe ar fhreagraí aonair an chomhairliúcháin phoiblí an 12 Meán Fómhair 2017. Tríd agus tríd, mheas na freagróirí go bhfuil tionchar díreach ag córais rialála náisiúnta le haghaidh sluachistiúcháin san Eoraip ar fhorbairt na hearnála sluachistiúcháin. Dearcadh coiteann a bhí sa mhéid sin i measc na bhfreagróirí ar fad (ar bhonn pearsanta, eagraíochtaí príobháideacha, údaráis phoiblí agus eagraíochtaí idirnáisiúnta). Beagnach leathchuid de na freagróirí a thug tuairim uathu faoin ábhar, chreid siad go gcuireann córais rialála náisiúnta bac ar ghníomhaíocht sluachistiúcháin thrasteorann agus go bhfuil gá le comhchuibhiú ar leibhéal an Aontais. Thug siad sin le fios freisin go raibh an margadh ilroinnte de bharr éagsúlachtaí sna córais a glacadh sna Ballstáit difriúla. Ina theannta sin, bhí siad ann a d’áitigh gurb é an bac a chuirtear ar ghníomhaíocht trasteorann trí rialacháin náisiúnta a chur le hais a chéile a chuireann as d’iomaíochas ceart, rud a d’fhág go raibh sé deacair agus níos costasaí d’ardáin méadú agus an méid is gá a bhaint amach le go ndéanfar brabús san fhadtéarma. Lena chois sin, chuir seirbhísí an Choimisiúin sraith ceardlann ar bun ina ndeachaigh siad i gcomhairle leis na Ballstáit, comhlachtaí trádála agus a gcuid comhaltaí. Reáchtáladh trí cheardlann rialála maidir le sluachistiúchán i gcomhar leis na Ballstáit i mí na Nollag 2014, i mí Feabhra 2016 agus i mí na Samhna 2017, i gcreat Shainghrúpa an Choiste Eorpach um Urrúis. Tharraing saineolaithe aird ar líon áirithe saincheisteanna a bhféadfaí aghaidh a thabhairt orthu chun bacainní dlíthiúla a sheachaint agus chun gníomhaíocht sluachistiúcháin a chur chun cinn san Aontas, amhail faisnéis a roinnt, sonraí a bhailiú, tacsanomaíocht choiteann a bhunú, tacú le gníomhaíochtaí faoi nós imeachta an phas, agus ceanglais níos cóineasaithe maidir le faisnéis a nochtadh le haghaidh eisiúintí urrúis faoi bhun thairseach an réamheolaire. Bhunaigh seirbhísí an Choimisiúin Fóram Sluachistiúcháin Eorpach do Pháirtithe Leasmhara in 2015 freisin mar bheadh sainghrúpa ionadaithe ann do chomhlachais grúpaí páirtithe leasmhara agus údaráis náisiúnta a bhfuil baint acu leis an ábhar. Ar deireadh, reáchtáladh ceardlann maidir le sluachistiúchán trasteorann i mí an Mheithimh 2017 maidir leis an staidéar "Constaicí margaidh agus rialála atá i mbealach an tsluachistiúcháin san Aontas Eorpach a aithint”. •Bailiú agus úsáid saineolais Baineann an togra leas as lear mór taighde deisce, staidéir sheachtracha, comhairliúcháin spriocdhírithe, agallaimh, grúpaí fócais, ceardlanna agus nithe nach iad. Ó thosaigh an Coimisiún ag déanamh faireacháin ar an margadh in 2013, bhí an tábhar a úsáideadh á bhailiú acu. Ar na hábhair sin bhí cruinnithe le páirtithe leasmhara, staidéir a rinneadh thar ceann an Choimisiúin agus staidéir a rinne páirtithe leasmhara an tionscail, doiciméid inmheánacha oibre, tuairimí agus comhairle ó na húdaráis mhaoirseachta, staidéir agus páipéir taighde acadúil. Coimisiúnaíodh staidéar arb é ab aidhm leis na bacainní ar sheirbhísí sluachistiúcháin a sholáthar ar bhonn trasteorann a shainaithint. •Measúnú tionchair Ag gabháil leis an togra seo tá measúnú tionchair a tíolacadh an 18 Samhain 2017 agus rinne an Bord um Ghrinnscrúdú Rialála é a fhormheas an 15 Nollaig 2017. D’iarr an Bord um Ghrinnscrúdú Rialála an dréachtmheasúnú tionchair a leasú chun an méid seo a leanas a shoiléiriú (i) réasúnaíocht an tionscnaimh agus an phráinn a bhí leis agus an dóigh ar fhorbair seasamh an Choimisiúin ina leith le blianta beaga anuas, mar aon le míniú breise a thabhairt ar an gcúis a ndírítear isteach ar na riachtanais a bhíonn ar mhaoinithe fiontraithe nuálacha i dtús a bhforbartha, gnólachtaí beaga agus gnólachtaí nuathionscanta ag na céimeanna tosaigh ar fad; (ii) a mhéid atá an togra réamhbhreathnaitheach agus a bhfuil sé ar a chumas forbairtí a bheidh ann amach anseo a chomhtháthú (iii) an tábhacht a bhaineann le hilroinnt rialála i gcomparáid le bacainní nár tugadh aghaidh orthu sa togra; (iv) fianaise bhreise maidir leis an éileamh ar ghníomhaíocht trasteorann; (v) an idirghníomhaíocht idir an togra agus reachtaíocht na hearnála atá ann cheana féin ar leibhéal an Aontais agus ar an leibhéal náisiúnta, agus (vi) an túdar le rogha an mhaoirseora ábhartha agus tionchar an togra ar an Údarás Eorpach um Urrúis agus Margaí. Leasaíodh an measúnú tionchair dá réir. Thángthas ar an gconclúid sa mheasúnú tionchair nach bhfuil margaí sluachistiúcháin an Aontais le haghaidh maoiniú gnó rófhorbartha den chuid is mó i gcomparáid le mórgheilleagair eile ach - rud níos tábhachtaí - níl siad in ann oibriú ar bhonn trasteorann mar is ceart. De bharr a ilroinnte atá na córais rialála agus go dtagann siad salach ar a chéile, níl ardáin sluachistiúcháin in ann méadú agus a gcuid seirbhísí a sholáthar gan bhac ar fud na hEorpa. Ar an dóigh chéanna, seachnaíonn infheisteoirí gníomhaíocht thrasteorann de dheasca easpa muiníne sna hardáin sin agus sna creata rialála ilroinnte faoina rialaítear iad agus a bhfuil feidhm acu maidir le soláthar na seirbhíse. Chun aghaidh a thabhairt ar na fadhbanna seo, sainaithníodh ceithre rogha beartais sa mheasúnú tionchair mar seo a leanas: (1)Bonnlíne - gan gníomh ar bith ón Aontas. (2)Rogha 1 - Bunaithe ar chaipiteal dea-cháile: caighdeáin íosta a bhaineann le dea-chleachtais (3)Rogha 2 - Cur chuige bunaithe ar an táirge i gceist: sluachistiúchán a chuimsiú laistigh de leabhar rialacha aonair an Aontais atá ann cheana (4)Rogha 3 - Réiteach comhlántach bunaithe ar sheirbhís: córas le haghaidh ‘Soláthraithe Seirbhísí Sluachistiúcháin Eorpacha’ Sa chéad rogha, an bonnlíne, rinneadh anailís ar na forbairtí margaidh a bheadh ann i gcás nach ndéanfadh an tAontas beart ar bith. Mura ndéanfaidh an tAontas beart, ní bheidh ardáin sluachistiúcháin in ann méadú ar bhonn trasteorann mar a bhí roimhe fiú, agus le tuilleadh coinbhleachtaí ag teacht chun cinn de réir a chéile idir córais náisiúnta, b’fhéidir go gcruthófaí bealaí éalaithe a sháródh cosaint infheisteoirí agus sláine an mhargaidh. Sa dara rogha, rinneadh forbairt ar an deis gnéithe comhchuibhithe íosta a thabhairt isteach ar fud an Aontais, agus iad a chumasc le dea-chleachtais. Níor coinníodh an rogha seo ach an oiread ar an ábhar go gcruthódh sé éiginnteacht rialála mhíchuí de bharr an tsásra fhorfheidhmiúcháin féinrialaithe agus an idirghníomhaíocht idir é sin agus córais náisiúnta atá ar bun cheana féin. Sa tríú rogha rinneadh an cás a mheas an bhféadfaí forálacha a thabhairt isteach maidir le seirbhísí sluachistiúcháin faoi chreat reachtach an Aontais atá ann faoi láthair, amhail MiFID, agus córas aonair a chruthú do ghníomhaíochtaí seirbhísí sluachistiúcháin bunaithe ar iasachtú, córas nach bhfuil creat Eorpach ann dó faoi láthair. Cinneadh gan an córas sluachistiúcháin a chuimsiú i Leabhar Rialacha Aonair an Aontais mar nach bhfuil sé chomh cost-éifeachtúil le roghanna eile, cé go mbeadh torthaí comhchosúla air ó thaobh sláine agus trédhearcachta de.

Sa cheathrú rogha, an rogha thosaíochta, bhíothas ag meas an bhféadfaí lipéad AE a thabhairt isteach do sholáthraithe seirbhísí sluachistiúcháin, lipéad a ndéanfaí é a údarú agus a mhaoirsiú ar leibhéal an Aontais faoi chóras de chuid an Aontais. Leis an rogha seo, déantar solúbthacht i leith samhlacha gnó (samhlacha a bhfuil an tsaoirse ag gabháil leo an lipéad AE a roghnú nó fanacht leis an gcóras náisiúnta) a chumasc le cosaint comhréireach infheisteoirí agus le rialacha eagrúcháin. Ina theannta sin, déanann an córas cuimsitheach faoi nós imeachta an phas foráil maidir le huirlis chost-éifeachtúil le haghaidh méadú faoi chreat coiteann, rud a laghdódh éiginnteacht rialála agus a d’ísleodh ualaigh riaracháin. •Cearta bunúsacha Tá an tAontas tiomanta d'ardchaighdeáin i dtaca le cosaint na gceart bunúsach agus tá raon leathan de choinbhinsiúin maidir le cearta an duine sínithe aige. Sa chomhthéacs sin, ní dócha go mbeidh tionchar díreach ag an togra ar na cearta seo, a liostaítear i bpríomhchoinbhinsiúin na Náisiún Aontaithe maidir le cearta an duine, i gCairt um Chearta Bunúsacha an Aontais Eorpaigh, atá mar dhlúthchuid de Chonarthaí an Aontais, agus sa Choinbhinsiún Eorpach um Chearta an Duine. 4.IMPLEACHTAÍ BUISÉADACHA Tá impleachtaí ag gabháil leis an rogha thosaíochta ó thaobh costas agus ualach riaracháin de do ÚEUM. Beidh méid agus dáileachán na gcostas sin ag brath ar na ceanglais bheachta a chuirfear ar Sholáthraithe Seirbhísí Sluachistiúcháin Eorpach agus ar na cúraimí maoirseachta agus faireacháin a bhaineann leo. Má ghlactar leis gur ÚEUM a bheidh i gceannas ar údarú agus ar mhaoirsiú 25 Sholáthraí Seirbhísí Sluachistiúchistiúcháin Eorpach sa chéad bhliain iomlán den chur chun feidhme (2020), beidh tionchar beagnach EUR 1 637 000 ar chostais (glan ar tháillí a ghearrtar ar an tionscal) sa bhliain sin. Sa mheastachán sin tá leathchuid de luach EUR 500 000 ar chostais aon uaire a roinnfear thar an gcéad dá bhliain, airgead a úsáidfear chun na córais teicneolaíochta faisnéise is gá a bhunú. Ós rud é gur earnáil óg atá san earnáil sluachistiúcháin Eorpach go fóill, rud is léir ó na hardáin bheaga atá ar ioncam teoranta, coinnítear uasteorainn ar tháillí Soláthraithe Seirbhísí Sluachistiúcháin Eorpach ar thairseach iomchuí. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Neamhbhainteach. •Míniúchán mionsonraithe ar fhorálacha sonracha an togra Is é is aidhm leis an togra rialacha aonfhoirmeacha a bhunú maidir le sluachistiúcháin ar leibhéal an Aontais. Ní thagann sé in áit rialacha náisiúnta maidir le sluachistiúcháin i gcás a bhfuil siad ann cheana. Faoin togra, is féidir le soláthraí seirbhísí sluachistiúcháin a roghnú cé acu seirbhís a sholáthar nó leanúint dá soláthar ar bhonn náisiúnta faoin dlí náisiúnta is infheidhme (lena náirítear i gcás ina roghnaíonn Ballstát áirithe MiFID II a chur i bhfeidhm maidir le gníomhaíochtaí sluachistiúcháin) nó údarú a iarraidh seirbhísí sluachistiúcháin a sholáthar faoin Rialachán atá beartaithe. I gcás ina ndéantar údarú faoi rialacha an Aontais, cumhdaítear faoin údarú sin soláthar na seirbhísí i mBallstát aonair agus ar bhonn trasteorann. Má roghnaíonn an soláthraí rialacha an Aontais a chur i bhfeidhm, déantar an túdarú faoi na rialacha náisiúnta is infheidhme a tharraingt siar. Le húdarú arna dheonú faoin Rialachán seo, bheadh soláthraithe seirbhísí sluachistiúcháin in ann seirbhísí sluachistiúcháin a sholáthar faoi nós imeachta an phas ar fud na mBallstát ar fad. In Airteagal 1 sainítear an tábhar; go háirithe, leagtar amach in Airteagal 1 go bhfuil feidhm ag an Rialachán maidir le soláthraithe seirbhísí sluachistiúcháin agus bunaítear ann ceanglais aonfhoirmeacha maidir lena noibríochtaí, eagar, údarú agus lena maoirsiú leanúnach. In Airteagal 2 sainítear an raon feidhme maidir le cur i bhfeidhm, rud atá teoranta do na daoine dlítheanacha a roghnaíonn údarú a iarraidh de bhun Airteagal 11 agus dóibh siúd a údaraítear i gcomhréir leis an Airteagal sin. Déanann sé foráil freisin maidir le díolúintí agus dá mbua sin ba cheart nach mbeadh feidhm ag an Rialachán seo maidir le seirbhísí sluachistiúcháin a sholáthraítear do thomhaltóirí, mar a shainítear in Airteagal 3(a) de Threoir 2008/48/CE, maidir le seirbhísí sluachistiúcháin arna soláthar ag daoine dlítheanacha a bhfuil údarú tugtha dóibh mar ghnólachtaí infheistíochta i gcomhréir le hAirteagal 7 de Threoir 2014/65/AE, nó maidir le seirbhís sluachistiúcháin arna soláthar ag daoine nadúrtha nó daoine dlítheanacha a bhfuil údarú tugtha dóibh chun na críche sin faoin dlí náisiúnta. De thairbhe na forála sin, na daoine a bhfuil údarú tugtha dóibh mar sholáthraithe seirbhísí sluachistiúcháin ar mian leo leanúint de bheith ag soláthar seirbhísí lasmuigh de raon feidhme an Rialacháin seo, níor cheart go mbeidís in ann oibriú faoin údarú arna dheonú de bhun an Rialacháin seo. Na daoine sin a sholáthraíonn seirbhísí sluachistiúcháin trasteorann bunaithe ar infheistíocht, ba cheart dóibh údarú a iarraidh faoi Threoir 2014/65/AE agus ba cheart a núdarú mar sholáthraí seirbhísí sluachistiúcháin faoin Rialachán seo a tharraingt siar. In Airteagal 3 leagtar amach téarmaí agus sainmhínithe a úsáidtear chun críocha an Rialacháin seo, go háirithe, “seirbhísí sluachistiúcháin”, “ardán sluachistiúcháin”, “soláthraí seirbhísí sluachistiúcháin”, “ tairiscint sluachistiúcháin” agus cinn eile nach iad. Rud tábhachtach, féadfaidh an Coimisiún gníomhartha tarmligthe a ghlacadh chun gnéithe teicniúla breise a shainiú maidir leis na sainmhínithe atá leagtha síos in Airteagal 2 chun forbairtí margaidh, forbairtí teicneolaíocha agus taithí a chur san áireamh. I gCaibidil II leagtar amach an fhoráil maidir le seirbhísí sluachistiúcháin (Airteagal 4), bainistíocht éifeachtúil stuama (Airteagal 5) agus gearáin a láimhseáil (Airteagal 6). De bhua na bhforálacha sin, ní mór do sholáthraithe seirbhísí sluachistiúcháin na ceanglais eagrúcháin a chomhlíonadh i gcónaí, agus san am céanna, na daoine nádúrtha a bhfuil de chumhacht acu soláthraí seirbhísí sluachistiúcháin a bhainistiú, ba cheart scileanna agus taithí ghairmiúil iomchuí a bheith acu. I dtaca le coinbhleachtaí leasa (Airteagal 7), ní mór do sholáthraí seirbhísí sluachistiúcháin socruithe riaracháin agus eagrúcháin éifeachtúla a choinneáil agus a oibriú d’fhonn gach beart réasúnach a dhéanamh chun coinbhleachtaí leasa a sheachaint ionas nach ndéanfaidh siad dochar míchuí do leasanna a chuid cliant. Ceanglaítear ar sholáthraithe seirbhísí sluachistiúcháin gach beart iomchuí a dhéanamh chun coinbhleachtaí leasa a aithint agus a sheachaint nó a bhainistiú eatarthu féin, lena náirítear a gcuid bainisteoirí agus fostaithe, nó aon duine atá nasctha go díreach nó go hindíreach leo agus lena gcliaint trí rialú, nó idir cliant amháin agus cliant eile, a éiríonn aníos agus iad i mbun aon seirbhísí a sholáthar. Leagtar amach rialacha maidir le heisfhoinsiú agus slánchoimeád sócmhainní cliant in Airteagal 8 agus in Airteagal 9. I gCaibidil III leagtar amach forálacha maidir le húdarú agus ceanglais mhaoirseachta leanúnacha. Go sonrach, déanann Airteagal 10 foráil do cheanglas le haghaidh údarú agus leagtar amach ann na coinníollacha údaraithe do sholáthraithe seirbhísí sluachistiúcháin. Go háirithe, ní mór do sholáthraithe seirbhísí sluachistiúcháin líon áirithe critéar a shásamh le go dtabharfaidh ÚEUM a údarú dóibh. In Airteagal 10 leagtar amach na nósanna imeachta maidir le hiarratais ar údarú a dheonú agus a dhiúltú. In Airteagal 11 ceanglaítear ar ÚEUM clár soláthraithe seirbhísí sluachistiúcháin a bhunú, clár cothrom le dáta a bheidh ar fáil go poiblí. In Airteagal 12 sonraítear nách mór seirbhísí sluachistiúcháin a sholáthar faoi mhaoirseacht ÚEUM. In Airteagal 13 leagtar amach forálacha maidir leis an údarú a tharraingt siar. I gCaibidil IV leagtar amach forálacha maidir le cosaint infheisteoirí agus trédhearcacht. De bhun Airteagal 14, gach faisnéis ó sholáthraithe seirbhísí sluachistiúcháin, lena náirítear cumarsáid margaíochta, ní mór di a bheith iomlán, soiléir agus ceart. In Airteagal 15 leagtar amach measúnú tosaigh maidir le hoiriúnacht cliaint ionchasaigh agus déantar foráil ann go dtabharfaidh ardáin deis d’infheisteoirí an cumas atá iontu caillteannais a sheasamh a ionsamhlú. In Airteagal 16 tugtar a thuilleadh mínithe maidir le mionsonraí agus inneachar, chomh maith le foirm agus ceanglais eile na Bileoige Faisnéise Infheistíochta Bunriachtanaí. In Airteagal 17 pléitear leis an mbord fógraí agus in Airteagal 18 pléitear leis an gceart rochtain a bheith ag infheisteoir ar na taifid. I gCaibidil V leagtar amach forálacha maidir le cumarsáid margaíochta. Go sonrach, leagtar amach in Airteagal 19 ceanglais mhionsonraithe le haghaidh cumarsáid margaíochta agus ceanglaítear le hAirteagal 20 ar údaráis inniúla náisiúnta dlíthe, rialacháin agus forálacha riaracháin náisiúnta a fhoilsiú agus a choinneáil ar a suíomhanna gréasáin, ar forálacha iad atá infheidhme maidir le cumarsáidí margaíochta soláthraithe seirbhísí sluachistiúcháin. I gCaibidil VI leagtar amach forálacha mionsonraithe maidir le hÚEUM i dtaobh a chuid cumhachtaí agus inniúlachtaí, pribhléid dhlíthiúil (Airteagal 21), iarraidh ar fhaisnéis (Airteagal 22), imscrúduithe ginearálta (Airteagal 23), cigireachtaí ar an láthair (Airteagal 24), malartú faisnéise (Airteagal 25), rúndacht ghairmiúil (Airteagal 26), bearta maoirseachta a dhéanann ÚEUM (Airteagal 27), chomh maith le smachtbhannaí riaracháin agus bearta eile, go háirithe, fíneálacha (Airteagal 28), íocaíochtaí pionósacha tréimhsiúla (Airteagal 29), nochtadh, cineál agus forfheidhmiú fíneálacha (Airteagal 30) agus na rialacha nós imeachta a ghabhann leo maidir le bearta maoirseachta a dhéanamh agus fíneálacha a fhorchur (Airteagal 31). In Airteagal 32 leagtar amach ceanglais maidir le héisteacht a thabhairt do dhaoine lena mbaineann agus in Airteagal 33 ceanglais maidir le dlínse gan teorainn a bheith ag an gCúirt Bhreithiúnais ar chinntí ÚEUM. I gcomhréir le hAirteagal 34, ba cheart ÚEUM a bheith in ann táillí a ghearradh ar sholáthraithe seirbhísí sluachisticháin i gcomhréir leis an Rialachán agus i gcomhréir leis an ngníomh tarmligthe arna ghlacadh de bhun an Rialacháin. In Airteagal 35 leagtar amach go bhféadfadh ÚEUM cúraimí maoirseachta sonracha a tharmligean chuig údaráis inniúla na mBallstát i gcomhréir le treoirlínte ÚEUM. Féadfaidh sé nach mbeifear in ann sluachistiúchán a chosaint ar sciúradh airgid nó ar chleachtais mhaoinithe sceimhlitheoireachta, mar is amhlaidh i dtaca le seirbhís airgeadais ar bith eile. Dá bhrí sin, déanann an Rialachán foráil maidir le coimircí iomchuí chun na rioscaí go ndéanfar cleachtais den sórt sin a íoslaghdú. Go háirithe, ceanglaítear in Airteagal 9 nach mór íocaíochtaí le haghaidh idirbhearta sluachistiúcháin trí eintitis a údaraítear faoin Treoir um Sheirbhísí Íocaíochta agus, dá bhrí sin, atá faoi réir an cheathrú Treoir maidir leis an Sciúradh Airgid, is cuma más é an tardán féin nó tríú páirtí a dhéanann an íocaíocht. In Airteagal 9 leagtar amach freisin nach mór do sholáthraithe seirbhísí sluachistiúcháin a áirithiú nach nglacfaidh úinéirí tionscadail le cistiúchán ó thairiscintí sluachistiúcháin nó le haon íocaíocht ach trí eintiteas a údaraítear faoin Treoir um Sheirbhísí Íocaíochta. In Airteagal 10 tugtar isteach ceanglais ar mhaithe le ‘dea-cháil’ bainisteoirí, lena náirítear gan aon taifead coiriúil a bheith acu faoi reachtaíocht maidir leis an frithsciúradh airgid. In Airteagal 13 ceanglaítear ar Údaráis Inniúla Náisiúnta, lena náirítear údaráis inniúla náisiúnta arna nainmniú faoi fhorálacha Threoir (AE) 2015/849, aon cheist a bhaineann le hábhar faoin Treoir maidir leis an Sciúradh Airgid agus a bhfuil baint aige le hardán sluachistiúcháin a chur in iúl d’ÚEUM. Féadfaidh ÚEUM an ceadúnas a tharraingt siar ina dhiaidh sin bunaithe ar an bhfaisnéis sin. Déantar foráil in Airteagal 38, d’fhonn cobhsaíocht airgeadais a áirithiú a thuilleadh trí rioscaí a bhaineann le sciúradh airgid nó maoiniú sceimhlitheoireachta a chosc, gur cheart don Coimisiún measúnú a dhéanamh ar an riachtanas agus ar an gcomhréireacht a bhaineann le soláthraithe seirbhísí sluachistiúcháin a chur faoi réir oibleagáidí le haghaidh forálacha náisiúnta a chomhlíonadh lena gcuirtear Treoir (AE) 2015/849 chun feidhme i ndáil le sciúradh airgid nó maoiniú sceimhlitheoireachta agus soláthraithe seirbhísí sluachistiúcháin den sórt sin a chur ar liosta na neintiteas atá faoi oibleagáid chun críocha Threoir (AE) 2015/849.

Cumhdaítear feidhmiú an tarmligin d’fhonn gníomhartha tarmligthe an Choimisiúin a ghlacadh i gCaibidil VII. Sa togra le haghaidh Rialacháin tá cumhachtuithe ann don Choimisiún gníomhartha a ghlacadh ina sonraítear mionsonruithe áirithe, ceanglais agus socruithe de réir mar a leagtar iad amach sa Rialachán.



2018/0048 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le Soláthraithe Eorpacha Seirbhísí Sluachistiúcháin do Ghnólachtaí (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ón mBanc Ceannais Eorpach, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Tá méadú ag teacht ar an úsáid atá á baint as an sluachistiú mar fhoirm bhunaithe maoiniúcháin mhalartaigh d'fhiontair bheaga agus mheánmhéide (FBManna) a bhíonn ag brath go hiondúil ar infheistíochtaí beaga. Is cineál nua idirghabhála an sluachistiú ina nidirghníomhaíonn an soláthraí seirbhísí sluachistiúcháin lena chuid cliant ar ardán digiteach gan aon riosca dílis a ghlacadh d'fhonn infheisteoirí a mheaitseáil le gnólachtaí atá ag iarraidh cistiú chun cistiú a chur ar fáil, is cuma cén méid a thagann as an gcistiú sin, bíodh sé ina chomhaontú iasachta, ina bhun cothromais nó ina bhun urrúsbhunaithe inaistrithe. Dá bharr sin is iomchuí an sluachistiú iasachtbhunaithe agus an sluachistiú infheistíochtbhunaithe a thabhairt faoi raon feidhme an Rialacháin seo de bhrí gur bealaí inchomparáide iad chun gnó a chistiú. (2)Is deacair do chuideachtaí beaga agus cuideachtaí nuaghinte maoiniú a fháil nuair a aistríonn siad ó bheith ina gcuideachtaí nuathionscanta go dtí céim an mhéadaithe. Féadann an sluachistiú cuidiú leis na cuideachtaí sin rochtain a fháil ar mhaoiniú agus ar an gcaoi sin cuidiú a thabhairt an tAontas na Margaí Caipitil a thabhairt i gcrích. Is minic nach mbíonn na cuideachtaí sin in ann maoiniú a rochtain agus is fadhb dóibh é sin fiú sna Ballstáit inar lean an rochtain ar mhaoiniú ó na bainc de bheith cobhsaí fad a bhí an ghéarchéim airgeadais ar siúl. Is cleachtas bunaithe anois an sluachistiú chun tionscadal nó fiontar a chistiú, go hiondúil cistiú a dhéanann líon mór daoine agus eagraíochtaí, trí bhíthin ardáin ar líne ar a mbailíonn saoránaigh, eagraíochtaí agus gnólachtaí, lena náirítear gnólachtaí nuathionscanta, suimeanna beaga airgid. (3)Go ginearálta is ar thrí chineál gníomhaí a bhíonn soláthar seirbhísí sluachistiúcháin ag brath: úinéir an tionscadail a mholann an togra atá le cistiú, infheisteoirí a chistíonn an tionscadal atá beartaithe, trí bhíthin infheistíochtaí teoranta go ginearálta, agus eagraíocht idirghabhálach i bhfoirm soláthraí seirbhísí a thugann le chéile úinéirí tionscadail agus infheisteoirí. (4)Is foinse mhalartach airgeadais dhíreach an sluachistiú ach, ina theannta sin, is féidir le cuideachtaí tairbhí eile a bhaint as. Féadann sé bailíochtú idé agus coincheapa a thabhairt d'úinéir an tionscadail agus rochtain a thabhairt ar líon mór daoine agus léargas agus faisnéis a chur ar fáil don fhiontraí agus féadann sé a bheith ina uirlis mhargaíochta má éiríonn le feachtas sluachistiúcháin. (5)Tá córais shaincheaptha inmheánacha i leith sluachistiúcháin tugtha isteach ag roinnt Ballstát cheana. Tá na córais curtha in oiriúint do shaintréithe agus riachtanais na margaí agus na ninfheisteoirí áitiúla. Dá bharr sin, tá difríochtaí idir na rialacha náisiúnta atá ann cheana i dtaca leis na coinníollacha maidir le hardáin sluachistiúcháin a oibriú, raon feidhme na ngníomhaíochtaí a cheadaítear agus ceanglais maidir le ceadúnú.

(6)Is é a dhéanann na difríochtaí idir na rialacha náisiúnta atá ann cheana bac a chur ar sheirbhísí sluachistiúcháin a sholáthar ar bhonn trasteorann agus ar an gcaoi sin bíonn éifeacht dhíreach acu ar fheidhmiú an mhargaidh inmheánaigh do na seirbhísí sin. Go háirithe, de bhrí go bhfuil an creat dlí ilroinnte ar bhonn teorainneacha náisiúnta cruthaítear costais chomhlíonta shubstaintiúla d'infheisteoirí miondíola ar minic a bhíonn orthu aghaidh a thabhairt ar dheacrachtaí atá díréireach le méid a ninfheistíochta agus na rialacha is infheidhme maidir le seirbhísí sluachistiúcháin trasteorann a chinneadh. Dá bharr sin, is minic a dhíspreagtar na hinfheisteoirí sin le hinfheistíocht trasteorann a dhéanamh trí bhíthin ardáin sluachistiúcháin. Ar an ábhar sin, díspreagtar soláthraithe seirbhísí sluachistiúcháin a oibríonn na hardáin sin le seirbhísí a thairiscint i mBallstát cé is moite den Bhallstát ina bhfuil siad bunaithe. Mar thoradh air sin, is ar bhonn náisiúnta a bhí gníomhaíochtaí sluachistiúcháin á ndéanamh go dtí seo rud a rinne dochar do mhargadh sluachistiúcháin ar fud an Aontais agus ar an gcaoi sin fágadh gnólachtaí gan rochtain ar sheirbhísí sluachistiúcháin. (7)D'fhonn gníomhaíochtaí sluachistiúcháin trasteorann a chur chun cinn agus d'fhonn feidhmiú na saoirse a éascú chun na seirbhísí sin a sholáthar agus a ghlacadh ar an margadh inmheánach do sholáthraithe sluachistiúcháin ní mór, dá bharr sin, aghaidh a thabhairt ar na bacainní atá ann cheana ar fheidhmiú iomchuí an mhargaidh inmheánaigh do sheirbhísí sluachistiúcháin. Má dhéantar foráil maidir le tacar aonair rialacha maidir le soláthar seirbhís sluachistiúcháin lena dtugtar de rogha do sholáthraithe seirbhísí sluachistiúcháin iarratas a dhéanamh ar údarú aonair is infheidhme ar fud an Aontais chun a ngníomhaíocht a dhéanamh faoi na rialacha sin,beidh sin ina chéadchéim iomchuí chun gníomhaíochtaí sluachistiúcháin trasteorann a chothú agus ar an gcaoi sin feabhas a chur ar fheidhmiú an mhargaidh aonair. (8)Trí aghaidh a thabhairt ar na bacainní atá ar fheidhmiú an mhargaidh inmheánaigh do sheirbhísí sluachistiúcháin, is é aidhm don Rialachán seo cistiú gnó trasteorann a chothú. Ba cheart nach dtiocfadh seirbhísí sluachistiúcháin i dtaca le hiasachtaí a thabhairt do thomhaltóirí mar a shainmhínítear in Airteagal 3(a) de Threoir 2008/48/CE ó Pharlaimint na hEorpa agus ón gComhairle faoi raon feidhme an Rialacháin seo. (9)Chun nach mbeidh an ghníomhaíocht chéanna faoi réir údaráis éagsúla san Aontas, ba cheart seirbhís sluachistiúcháin a sholáthraíonn daoine á údaraíodh faoi Threoir 2014/65/AE ó Pharlaimint na hEorpa agus ón gComhairle nó a sholáthraítear i gcomhréir leis an dlí náisiúnta, ba cheart an tseirbhís sluachistiúcháin a eisiamh ó raon feidhme an Rialacháin seo. (10)I dtaca le sluachistiú iasachtbhunaithe, ba cheart an deis a bheith ann deonú iasachtaí, lena náirítear seirbhísí amhail tairiscintí sluachistiúcháin a chur faoi bhráid cliant nó rátáil a dhéanamh ar acmhainneacht creidmheasa úinéara tionscadail, a éascú trí shamhlacha gnó difriúla a chuimsiú ann agus ar an gcaoi sin comhaontú iasachta a thabhairt i gcrích idir cliant amháin nó níos mó agus úinéir tionscadail amháin nó níos mó trí bhíthin ardán sluachistiúcháin. (11)I dtaca le sluachistiú infheistíochtbhunaithe, is coimirce thábhachtach d'infheisteoirí inaistritheacht urrúis lenar féidir leo scor óna ninfheistíocht de bharr go dtugtar deis dhleathach dóibh leis a nús a dhiúscairt ar na margaí caipitil. Dá bharr sin, ní chumhdaítear agus ní cheadaítear leis an Rialachán seo ach sluachistiú infheistíochtbhunaithe i dtaca le hurrúis inaistrithe. Ba cheart ionstraimí airgeadais cé is moite d'urrúis inaistrithe a eisiamh ó raon feidhme an Rialacháin seo toisc go bhfuil rioscaí sna hurrúis d'infheisteoirí nach féidir a bhainistiú go hiomchuí faoin gcreat dlí seo. (12)I bhfianaise na rioscaí a bhaineann le hinfheistíocht sluachistiúcháin, ar mhaithe le hinfheisteoirí a chosaint go héifeachtach, is iomchuí tairseach comaoine uasta a fhorchur maidir le gach tairiscint sluachistiúcháin. Ba cheart an tairseach a shocrú ag EUR 1 000 000 toisc go bhfreagraíonn an tairseach sin don tairseach a leagtar amach i Rialachán (AE) 2017/1129 ó Pharlaimint na hEorpa agus ón gComhairle maidir le tarraingt suas réamheolaire ar mó a thairseach ná an tsuim sin agus formheas éigeantach air. (13)Chun arbatráiste rialála a sheachaint agus maoirseacht éifeachtach ar na soláthraithe seirbhísí sluachistiúcháin a áirithiú, ba cheart cosc a chur ar sholáthraithe seirbhísí sluachistiúcháin taiscí nó cistí inaisíoctha eile a ghlacadh ón bpobal, mura mbeidh siad údaraithe mar institiúid chreidmheasa i gcomhréir le hAirteagal 8 i gcomhréir le Treoir 2013/36/AE ó Pharlaimint na hEorpa agus ón gComhairle. (14)Chun an cuspóir sin a chomhlíonadh, ba cheart an rogha a thabhairt do sholáthraithe seirbhísí sluachistiúcháin údarú aonair a bheadh bailí ar fud an Aontais a iarraidh agus a ngníomhaíochtaí a dhéanamh i gcomhréir leis na ceanglais aonfhoirmeacha sin. Mar sin féin, chun go mbeidh na tairiscintí sluachistiúcháin arna ndíriú go heisiach ar mhargaí náisiúnta ar fáil ar bhonn níos leithne, i gcás ina roghnófar soláthraithe seirbhísí sluachistiúcháin a seirbhísí a sholáthar faoin dlí náisiúnta is infheidhme ba cheart an deis a bheith acu sin a dhéanamh fós. Ar an gcaoi sin, ba cheart na ceanglais aonfhoirmeacha a leagtar síos sa Rialachán seo a bheith roghnach agus dá bharr sin níor cheart iad a bheith infheidhme maidir leis na soláthraithe seirbhísí sluachistiúcháin sin a thogróidh gníomhú ar bhonn náisiúnta amháin. (15)Chun ardleibhéal cosanta d'infheisteoirí a choinneáil, chun na rioscaí a bhaineann le sluachistiú a laghdú agus chun a áirithiú go gcaithfear go cothrom leis na cliaint uile, ba cheart do na soláthraithe seirbhísí sluachistiúcháin beartas a chur ar bun a bheidh ceaptha a áirithiú go ndéanfar tionscadail a roghnú ar bhealach gairmiúil cothrom trédhearcach agus go soláthrófar seirbhísí sluachistiúcháin ar an mbealach céanna. (16)Chun feabhas a chur ar na seirbhísí a sholáthraíonn siad dá gcliaint, féadfaidh soláthraithe seirbhísí sluachistiúcháin lánrogha a fheidhmiú thar ceann a gcliant i dtaca le paraiméadair orduithe an chliaint ar choinníoll go dtabharfaidh siad gach céim is gá chun an toradh is fearr is féidir a bhaint amach dá gcliaint agus go nochtfaidh siad modh agus paraiméadair na lánrogha go beacht. Chun a áirithiú go dtabharfar deiseanna infheistíochta d'infheisteoirí ionchasacha ar bhonn neodrach, níor cheart do sholáthraithe seirbhísí sluachistiúcháin aon luach saothair, lascaine ná tairbhe neamhairgeadaíochta a íoc ná a ghlacadh as orduithe infheisteora a stiúradh chuig tairiscint ar leith atá ar a nardán acu nó chuig tairiscint ar leith a bheidh le fáil ar ardán tríú páirtí. (17)Is é is aidhm don Rialachán seo infheistíocht dhíreach a éascú agus nach gcruthófar deiseanna arbatráiste rialála d'idirghabhálaithe airgeadais atá á rialáil faoi reachtaíocht eile de chuid an Aontais, rialacha an Aontais lena rialaítear bainisteoirí sócmhainní go háirithe. Ba cheart an úsáid a bhaintear as struchtúir dhlíthiúla, lena náirítear meáin shainchuspóireacha, a rialú go dian agus níor cheart sin a cheadú ach i gcás ina mbeidh údar cuí leis. (18)Is gá córas éifeachtach rialachais a áirithiú chun bainistiú riosca iomchuí a dhéanamh agus chun aon choinbhleacht leasa a chosc. Ba cheart socruithe rialachais a dhéanamh do sholáthraithe seirbhísí sluachistiúcháin lena náiritheofar go ndéanfar bainistiú éifeachtach stuama agus ba cheart dea-cháil a bheith ar an lucht bainistíochta agus eolas agus taithí leordhóthanach a bheith acu. Ba cheart do sholáthraithe seirbhísí sluachistiúcháin nósanna imeachta a bhunú chun gearáin óna gcliaint a ghlacadh agus a láimhseáil. (19)Ba cheart do sholáthraithe seirbhísí sluachistiúcháin feidhmiú mar idirghabhálaithe neodracha idir a gcuid cliant ar a nardáin féin. Chun coinbhleachtaí leasa a chosc, ba cheart ceanglais áirithe a leagan síos i dtaca le soláthraithe, bainisteoirí agus fostaithe seirbhísí sluachistiúcháin nó le haon duine a stiúrann iad go díreach nó go neamhdhíreach. Go háirithe, ba cheart cosc a bheith ar sholáthraithe seirbhísí sluachistiúcháin aon rannpháirtíocht airgeadais a bheith acu sna tairiscintí sluachistiúcháin ar a nardáin sluachistiúcháin féin. Anuas air sin, ba cheart do scairshealbhóirí a bhfuil breis agus 20% nó níos mó den scairchaipiteal nó de na cearta vótála ina seilbh acu, do bhainisteoirí, d'fhostaithe, nó d'aon duine a stiúrann ardáin sluachistiúcháin go díreach nó go neamhdhíreach, níor cheart dóibh gníomhú mar chliaint, i dtaca leis na seirbhísí sluachistiúcháin a thairgtear ar an ardán sluachistiúcháin sin. (20)Ar mhaithe le seirbhísí sluachistiúcháin a sholáthar go héifeachtach rianúil, ba cheart ceadú do sholáthraithe seirbhísí sluachistiúcháin aon fheidhm oibríochtúil a chur de chúram, go hiomlán nó i bpáirt, ar sholáthraithe seirbhísí ar choinníoll nach ndéanfaidh an seachfhoinsiú aon díobháil ábhartha do cháilíocht rialuithe inmheánacha na soláthraithe seirbhísí sluachistiúcháin ná don mhaoirseacht orthu Os a choinne sin, ba cheart do sholáthraithe seirbhísí sluachistiúcháin a bheith lánfhreagrach as comhlíonadh an Rialacháin seo. (21)Is gá údarú mar sholáthraí seirbhísí íocaíochta i gcomhréir le Treoir(AE) 2015/2366 ó Pharlaimint na hEorpa agus ón gComhairle chun cistí cliant a choinneáil agus seirbhísí íocaíochta a sholáthar. Ní féidir an ceanglas údarúcháin sin a chomhlíonadh le húdarú mar sholáthraí seirbhísí sluachistiúcháin. Dá bhrí sin, is iomchuí a shoiléiriú nach mór soláthraí seirbhísí sluachistiúcháin a údarú mar sheirbhís íocaíochta freisin i gcomhréir le Treoir (AE) 2015/2366, i gcás ina gcuirfidh sé na seirbhísí íocaíochta sin ar fáil i ndáil lena sheirbhísí sluachistiúcháin. Ionas gur féidir maoirseacht iomchuí a dhéanamh ar na gníomhaíochtaí sin, ba cheart a chur in iúl don Údarás Eorpach um Urrúis agus Margaí (ÚEUM) cé acu atá sé beartaithe ag an soláthraí seirbhísí sluachistiúcháin féin seirbhísí íocaíochta a sholáthar, agus an túdarú iomchuí aige, nó an tseirbhís a sheachfhoinsiú chuig tríú páirtí údaraithe. (22)Tá feidhmiú rianúil na seirbhísí sluachcistiúcháin, scála leordhóthanach agus muinín an phobail sna seirbhísí sin riachtanach d'fhás agus d'fhorbairt trasteorann na seirbhísí sin. Dá bharr sin, ní mór ceanglais aonfhoirmeacha chomhréireacha is infheidhme go díreach maidir le húdarú agus pointe aonair maoirseachta a leagan síos. (23)Cuireann ardleibhéal muiníne infheisteoirí le fás na seirbhísí sluachistiúcháin. Dá bhrí sin, ba cheart na ceanglais maidir le seirbhísí sluachistiúcháin trasteorann na seirbhísí sin a sholáthar é a dhéanamh níos fusa rioscaí oibríochtúla a bhainistiú agus ardleibhéal trédhearcachta agus cosanta infheisteoirí a áirithiú. (24)Féadann seirbhísí sluachistiúcháin a bheith neamhchosanta ar sciúradh airgid agus ar rioscaí i leith maoiniú sceimhlitheoireachta, mar a léirítear go soiléir sa tuarascáil ón gCoimisiún ar an measúnú ar na rioscaí a bhaineann le sciúradh airgid agus maoiniú sceimhlitheoireachta a bhfuil éifeacht acu ar an margadh inmheánach agus a bhaineann le cásanna trasteorann. Dá bharr sin ba cheart coimircí a bheartú agus coinníollacha maidir le húdarú á gcomhlíonadh, dea-cháil an lucht bainistíochta á measúnú, seirbhísí íocaíochta á soláthar trí eintitis cheadúnaithe agus tríothu sin amháin faoi réir ceanglais maidir le sciúradh airgid agus maoiniú sceimhlitheoireachta. D’fhonn cobhsaíocht airgeadais a áirithiú a thuilleadh trí rioscaí a bhaineann le sciúradh airgid nó maoiniú sceimhlitheoireachta a chosc, gur cheart don Coimisiún measúnú a dhéanamh ar an riachtanas agus ar an gcomhréireacht a bhaineann le soláthraithe seirbhísí sluachistiúcháin a chur faoi réir oibleagáidí le haghaidh forálacha náisiúnta a chomhlíonadh lena gcuirtear Treoir (AE) 2015/849 chun feidhme i ndáil le sciúradh airgid nó maoiniú sceimhlitheoireachta agus soláthraithe seirbhísí sluachistiúcháin den sórt sin a chur ar liosta na neintiteas atá faoi oibleagáid chun críocha Threoir (AE) 2015/849. (25)Ionas go mbeidh soláthraithe seirbhísí sluachistiúcháin in ann oibriú ar bhonn trasteorann gan bheith i ngleic le rialacha éagsúla agus, ar an gcaoi sin, cistiú tionscadal ar fud an Aontais a éascú d'infheisteoirí ó Bhallstáit eile, níor cheart cead a thabhairt do na Ballstáit ceanglais bhreise a fhorchur ar sholáthraithe seirbhísí sluachistiúcháin atá údaraithe ag ÚEUM.

(26)Leis an bpróiseas údarúcháin ba cheart an deis a thabhairt ÚEUM a chur ar an eolas maidir leis na seirbhísí atá beartaithe ag na soláthraithe seirbhísí sluachistiúcháin a sholáthar, measúnú a dhéanamh ar cháilíocht a lucht bainistíochta, agus measúnú a dhéanamh ar eagraíocht agus nósanna imeachta inmheánacha a bheidh curtha ar bun ag na soláthraithe seirbhísí sluachistiúcháin ionchasacha chun a áirithiú go gcomhlíonfar na ceanglais leis an Rialachán seo a áirithiú. (27)Chun trédhearcacht maidir le soláthar seirbhísí sluachistiúcháin a éascú d'infheisteoirí miondíola, ba cheart do ÚEUM clár poiblí cothrom le dáta a bhunú de na seirbhísí sluachistiúcháin go léir atá ag feidhmiú san Aontas i gcomhréir leis an Rialachán seo. (28)Ba cheart an túdarú a aistarraingt mura mbeidh na coinníollacha faoinar eisíodh é á gcomhlíonadh a thuilleadh. Go háirithe, ba cheart an deis a bheith ag ÚEUM a mheas an ndearnadh dochar do dhea-cháil an lucht bainistíochta nó ar cliseadh go tubaisteach ar na nósanna imeachta agus na córais inmheánacha Chun cuidiú le ÚEUM a mheasúnú ar cheart údarú mar sholáthraí seirbhísí sluachistiúcháin a aistarraingt, ba cheart do na húdaráis inniúla náisiúnta fógra a thabhairt do ÚEUM i gcás inar chaill soláthraí seirbhísí sluachistiúcháin, nó tríú páirtí a bhí ag gníomhú thar a cheann, a údarú mar sheirbhís íocaíochta, nó inar fionnadh go ndearna sé sárú ar Threoir (AE) 2015/849 ó Pharlaimint na hEorpa agus ón gComhairle. (29)Chun go mbeidh tuiscint shoiléir ag infheisteoirí ionchasacha ar chineál na rioscaí lena mbaineann agus ar na costais agus na muirir a bhaineann le seirbhís sluachistiúcháin, ba cheart don soláthraí seirbhísí sluachistiúcháin faisnéis iomchuí a chur ar fáil dá chliaint. (30)Níl an infheistíocht i dtáirgí a ndéantar a mhargú ar ardáin sluachistiúcháin inchomparáide leis an infheistíocht i dtáirgí traidisiúnta agus níor cheart na táirgí sin a mhargú ar an mbonn sin. Mar sin féin, chun go mbeidh tuiscint shoiléir ag infheisteoirí ionchasacha ar leibhéal na rioscaí a bhaineann le hinfheistíocht sluachistiúcháin ba cheart do sholáthraithe seirbhísí sluachistiúcháin triail eolais iontrála a dhéanamh ar a ninfheisteoirí ionchasacha chun an teolas atá acu ar chúrsaí infheistíochta a chinneadh. Ba cheart do sholáthraithe seirbhísí sluachistiúcháin rabhadh sainráite a thabhairt d'infheisteoirí ionchasacha uair ar bith a meastar na seirbhísí sluachistiúcháin sin a bheith míchuí dóibh. (31)Ionas go mbeidh infheisteoirí in ann cinneadh infheistíochta stuama a dhéanamh ba cheart do sholáthraithe seirbhísí sluachistiúcháin bileog faisnéise infheistíochta bunriachtanaí a sholáthar d'infheisteoirí ionchasacha. Cuirfear sa bhileog faisnéise infheistíochta bunriachtanaí rabhadh d'infheisteoirí ionchasacha maidir leis an timpeallacht infheistíochta ina bhfuil siad gur timpeallacht ardriosca í agus nach gcumhdaítear í leis an scéim um chúiteamh taiscí ná na ráthaíochtaí cúitimh d'infheisteoirí. (32)Ba cheart saintréithe sonracha agus na rioscaí a bhaineann le gnólachtaí atá ar chéim luathfhorbartha a chur san áireamh sa bhileog faisnéise infheistíochta bunriachtanaí agus ba cheart díriú inti ar fhaisnéis ábhartha faoi na húinéirí tionscadail, faoi chearta infheisteoirí agus faoi na táillí a ghearrfar orthu agus na cineálacha urrús agus comhaontuithe iasachta a thairgfear. Toisc gurb é an túinéir tionscadail is fearr atá i ann an fhaisnéis sin a sholáthar, ba cheart gurbh é a tharraingeodh suas an bhileog faisnéise infheistíochta bunriachtanaí. Mar sin féin, ós rud é gurb iad na soláthraithe seirbhísí sluachistiúcháin atá freagrach as a ninfheisteoirí ionchasacha a chur ar an eolas, ba cheart dóibh a áirithiú go bhfuil an bhileog faisnéise infheistíochta bunriachtanaí comhlánaithe go hiomlán. (33)Chun go mbeidh rochtain rianúil chaoithiúil ar mhargaí caipitil ag gnólachtaí nuathionscanta agus FBManna, chun a gcostais mhaoiniúcháin a laghdú agus chun go mbeidh soláthraithe seirbhísí sluachistiúcháin in ann moill agus costais a sheachaint, níor cheart d'údarás inniúil an doiciméad faisnéise infheistíochta bunriachtanaí a fhormheas. (34)Chun costais agus ualach riaracháin nach bhfuil gá leo ar sholáthar seirbhísí trasteorann a sheachaint, ba cheart gan cumarsáidí margaíochta a bheith faoi réir na gceanglas aistriúcháin i gcás ina gcuirfear ar fáil iad i dteanga is gnách a úsáid i réimse an airgeadais. (35)Níor cheart cead a thabhairt do sholáthraithe seirbhísí sluachistiúcháin aon mheaitseáil lánroghnach nó neamh-lánroghnach a dhéanamh ar leasanna ceannaithe agus díola toisc go mbeadh údarú mar chuideachta infheistíochta de dhíth don ghníomhaíocht sin i gcomhréir le hAirteagal 5 de Threoir 2014/65/AE nó mar mhargadh rialaithe i gcomhréir le hAirteagal 44 den Treoir sin. Ba cheart go gceadófaí do sholáthraithe seirbhísí sluachistiúcháin ligean d'infheisteoirí a rinne infheistíocht ar a nardán dul i dteagmháil le chéile agus idirbhearta a dhéanamh ar a nardán i dtaca leis an infheistíocht a rinneadh den chéad uair ar an ardán sin. Ba cheart do sholáthraithe seirbhísí sluachistiúcháin a chur in iúl dá gcliaint nach bhfuil córas trádála á oibriú acu agus gur dá rogha féin a dhéanfaidh na cliaint aon ghníomhaíocht ceannaithe nó díola ar an ardán agus gurb iad na cliaint féin a bheidh freagrach as an gníomhaíocht sin. (36)Ba cheart do sholáthraithe seirbhísí sluachistiúcháin na taifid uile is iomchuí a bhaineann lena seirbhísí agus a nidirbhearta a choinneáil chun an trédhearcacht a éascú agus chun an chumarsáid leis an gcliant a dhoiciméadú go hiomchuí. (37)Chun a áirithiú go gcaithfear go cothrom agus go neamh-idirdhealaitheach le hinfheisteoirí níor cheart do sholáthraithe seirbhísí sluachistiúcháin agus a seirbhísí á gcur chun cinn acu aon tionscadal ar leith a láimhseáil ar bhealach níos fabhraí ná aon tionscadail eile a thairgfear ar a nardán trí aird ar leith a tharraingt air. Ba cheart gan aon tagairt a dhéanamh d'aon tionscadal atá tosaithe nó d'aon tionscadal atá le déanamh sna cumarsáidí margaíochta a bhaineann le hardán sluachistiúcháin. Níor cheart cosc a chur ar sholáthraí seirbhísí sluachistiúcháin tagairt a dhéanamh do thairiscintí a tugadh chun críche go rathúil nuair nach féidir infheistiú a thuilleadh sna tairiscintí sin ar an ardán. (38)Chun cinnteacht dhlíthiúil níos mó a thabhairt do sholáthraithe seirbhísí sluachistiúcháin atá ag oibriú ar fud an Aontais agus chun rochtain níos fusa ar an margadh a áirithiú, ba cheart faisnéis iomlán maidir leis na dlíthe, na rialacháin agus na forálacha riaracháin is infheidhme sna Ballstáit a fhoilsiú, agus achoimre orthu, a bhaineann go sonrach leis na socruithe lena rialaítear cumarsáidí margaíochta na soláthraithe seirbhísí sluachistiúcháin, i dteanga is gnách a úsáid i réimse an airgeadais idirnáisiúnta. Chuige sin, ba cheart go gcoinneodh na húdaráis inniúla agus ÚEUM bunachair shonraí lárnacha. (39)Chun teacht ar thuiscint níos fearr ar mhéid na néagsúlachtaí rialála atá idir na Ballstáit sna ceanglais is infheidhme maidir le teachtaireachtaí margaíochta, ba cheart do na húdaráis inniúla tuarascáil mhionsonraithe a chur ar fáil gach bliain do ÚEUM maidir lena ngníomhaíochtaí forfheidhmithe sa réimse sin. (40)Tá sé ríthábhachtach comhlíonadh na gceanglas a áirithiú go héifeachtach éifeachtúil maidir le húdarú agus soláthar seirbhísí sluachistiúcháin ar bhonn trasteorann i gcomhréir leis an Rialachán seo. Ba cheart inniúlachtaí a thabhairt mar sin do ÚEUM chun údarú a dheonú agus chun maoirseacht a dhéanamh. Ionas go mbeidh ÚEUM in ann an sainordú maoirseachta sin a chomhlíonadh, ba cheart an chumhacht a thabhairt dó faisnéis a iarraidh, imscrúduithe agus cigireachtaí ar an láthair a dhéanamh, fógraí agus rabhaidh phoiblí a eisiúint agus smachtbhannaí a fhorchur. Ba cheart go mbainfeadh ÚEUM úsáid as a inniúlachtaí maoirseachta agus forchurtha smachtbhannaí ar bhealach comhréireach. (41)Dá dtabharfaí na hinniúlachtaí sin do ÚEUM b'éifeachtaí agus ba lárnaí a dhéanfaí údarú agus maoirseacht agus bheadh barainneachtaí scála ann. Ba cheart go mbeadh an-tairbhe le baint ag na rannpháirtithe sa mhargadh as an gcóras maoirseachta lárnaí toisc go gcuirfí dá bharr le trédhearcacht sonraí, cosaint infheisteoirí agus éifeachtúlacht margaidh. (42)Ba cheart do ÚEUM táillí a ghearradh ar eintitis ar a ndéanann sé maoirseacht dhíreach chun a chuid costas a chumhdach, lena náirítear forchostais. Ba cheart leibhéal na táille a bheith comhréireach le méid an eintitis a bhfuil maoirseacht dhíreach á déanamh air ó tharla gur ar chéim na luathfhorbartha atá an tionscal sluachistiúcháin. (43)Ós rud é nach féidir leis na Ballstáit cuspóirí an Rialacháin seo, mar atá aghaidh a thabhairt ar ilroinnt an chreata is infheidhme maidir le seirbhísí sluachistiúcháin chun feidhmiú iomchuí an mhargaidh inmheánaigh a áirithiú agus, san am céanna, cosaint d'infheisteoirí agus éifeachtúlacht an mhargaidh a fheabhsú, agus cuidiú Aontas na Margaí Caipitil a bhunú, a ghnóthú go leordhóthanach, ach gur fearr is féidir iad a bhaint amach ar leibhéal an Aontais, féadfaidh an tAontas bearta a ghlacadh i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú. (44)Ba cheart cur i bhfeidhm an Rialacháin seo a chur siar chun é a chur ar aon dul leis na rialacha náisiúnta lenar trasuíodh Treoir XXX/XXXX/AE (Treoir (AE) …/… an …. ó Pharlaimint na hEorpa agus ón gComhairle), lena ndíolmhaítear soláthraithe seirbhísí a thagann faoi raon feidhme an Rialacháin seo ó chur i bhfeidhm Threoir 2014/65/AE. (45)Urramaíonn an Rialachán seo na cearta bunúsacha agus na prionsabail arna naithint i gCairt an Aontais Eorpaigh um Chearta Bunúsacha. Dá bhrí sin, ba cheart an Rialachán seo a léirmhíniú agus a chur i bhfeidhm i gcomhréir leis na cearta agus prionsabail sin.

(46)Chuathas i gcomhairle leis an Maoirseoir Eorpach ar Chosaint sonraí i gcomhréir le hAirteagal 28(2) de Rialachán (CE) Uimh. 45/2001 ó Pharlaimint na hEorpa agus ón gComhairle. TAR ÉIS AN RIALACHÁN SEO A GHLACADH: Caibidil I

Ábhar, raon feidhme agus sainmhínithe Airteagal 1

Ábhar Bunaítear ceanglais aonfhoirmeacha leis an Rialachán seo maidir leis an méid seo a leanas: (a)soláthraithe seirbhísí sluachistiúcháin a oibriú agus a eagrú; (b)soláthraithe seirbhísí sluachistiúcháin a údarú agus maoirseacht a dhéanamh orthu; (c)an trédhearcacht agus cumarsáidí margaíochta i ndáil le soláthar seirbhísí sluachistiúcháin san Aontas. Airteagal 2

Raon feidhme 1.Beidh feidhm ag an Rialachán seo maidir le daoine dlítheanacha a shocraíonn údarú a iarraidh i gcomhréir le hAirteagal 10 agus maidir le soláthraithe seirbhísí sluachistiúcháin a údaraítear i gcomhréir leis an Airteagal sin i ndáil le soláthar seirbhísí sluachistiúcháin. 2.Ní bheidh feidhm ag an Rialachán seo maidir leis an méid seo a leanas: (a)seirbhísí sluachistiúcháin a sholáthraítear d'úinéirí tionscadail ar tomhaltóirí iad mar a shainmhínítear in Airteagal 3(a) de Threoir 2008/48/CE; (b)seirbhisí sluachistiúcháin a sholáthraíonn daoine nádúrtha nó daoine dlítheanacha a údaraíodh mar ghnólacht infheistíochta i gcomhréir le hAirteagal 7 de Threoir 2014/65/AE; (c)seirbhísí sluachistiúcháin a sholáthraíonn daoine nádúrtha nó dlítheanacha i gcomhréir leis an dlí náisiúnta; (d)tairiscintí sluachistiúcháin ina bhfuil comaoin is mó ná EUR 1 000 000 in aghaidh na tairisceana sluachistiúcháin a ríomhfar thar thréimhse 12 mhí maidir le tionscadal sluachistiúcháin ar leith. Airteagal 3

Sainmhínithe 1.Chun críocha an Rialacháin seo, beidh feidhm ag na sainmhínithe seo a leanas: (a)ciallaíonn 'seirbhís sluachistiúcháin' an leas cistiúcháin gnó atá ag infheistíochtaí agus ag úinéirí tionscadail a mheaitseáil trí ardán sluachistiúcháin a úsáid a bhfuil aon cheann díobh seo a leanas i gceist leis: (i)deonú iasachtaí a éascú; (ii)urrúis inaistrithe arna neisiúint ag úinéirí tionscadail a láithriú gan gealltanas daingean, dá dtagraítear i bpointe 7 de Roinn A d'Iarscríbhinn I a ghabhann le Treoir 2014/65/AE agus orduithe cliaint a ghlacadh agus a tharchur, dá dtagraítear i bpointe 1 de Roinn A d'Iarscríbhinn I a ghabhann le Treoir 2014/65/AE, maidir leis na hurrúis inaistrithe sin;

(b)ciallaíonn 'ardán sluachistiúcháin' córas faisnéise leictreonach arna oibriú nó arna bhainistiú ag soláthraí seirbhísí sluachistiúcháin; (c)ciallaíonn 'soláthraí seirbhísí sluachistiúcháin' duine dlítheanach a sholáthraíonn seirbhísí sluachistiúcháin agus ar údaraigh an tÚdarás Eorpach um Urrúis agus Margaí (ÚEUM) chun na críche sin é i gcomhréir le hAirteagal 11 den Rialachán seo; (d)ciallaíonn 'tairiscint sluachistiúcháin' aon chumarsáid ó sholáthraithe seirbhísí sluachistiúcháin ina bhfuil faisnéis lena gcuirtear ar chumas infheisteoirí ionchasacha cinneadh a dhéanamh faoin bhfiúntas a bhaineann le hidirbheart sluachistiúcháin a dhéanamh; (e)ciallaíonn 'cliant' aon infheisteoir ionchasach nó iarbhír dá soláthraíonn soláthraí seirbhísí sluachistiúcháin seirbhísí sluachistiúcháin nó dá bhféadfaidh soláthraí seirbhísí sluachistiúcháin na seirbhísí sin a sholáthar; (f)ciallaíonn 'úinéir tionscadail' aon duine a fhéachann lena thionscadal sluachistiúcháin a chistiú trí ardán sluachistiúcháin; (g)ciallaíonn 'infheisteoir' aon duine a dheonaíonn iasachtaí trí ardán sluachistiúcháin nó a fhaigheann urrúis inaistrithe tríd sin; (h)ciallaíonn 'tionscadal sluachistiúcháin' an ghníomhaíocht ghnó nó na gníomhaíochtaí gnó a chistíonn úinéir tionscadail nó a fhéachann lena cistiú nó lena gcistiú tríd an tairiscint sluachistiúcháin; (i)ciallaíonn ‘urrúis inaistrithe’ urrúis inaistrithe mar a shainmhínítear in Airteagal 4(1)(44) de Threoir 2014/65/AE; (j)ciallaíonn 'cumarsáidí margaíochta' aon fhaisnéis nó cumarsáid ó sholáthraí seirbhísí sluachistiúcháin chuig infheisteoir ionchasach nó úinéir tionscadail ionchasach maidir le seirbhísí an tsoláthraí seirbhísí sluachistiúcháin, seachas na nochtuithe infheisteoirí a cheanglaítear faoin Rialachán seo; (k)ciallaíonn 'meán marthanach' ionstraim lena bhféadfar faisnéis a stóráil sa dóigh is gur féidir tagairt di sa todhchaí agus go ceann tréimhse leordhóthanach chun críocha na faisnéise agus lena bhféadfar an fhaisnéis atá stóráilte a atáirgeadh gan í a athrú; (l)ciallaíonn 'meán sainchuspóireach' nó 'MSC' eintitis arb é an taon chuspóir amháin atá leo urrúsú a dhéanamh de réir bhrí Airteagal 1(2) de Rialachán (AE) Uimh. 1075/2013 ón mBanc Ceannais Eorpach. 2.Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 38 chun eilimintí teicniúla de na sainmhínithe a leagtar síos i mír 1 a shonrú tuilleadh chun aird a thabhairt ar fhorbairtí an mhargaidh, ar fhorbairtí teicneolaíochta agus ar thaithí arna fáil ar oibriú ardán sluachistiúcháin agus ar sholáthar seirbhísí sluachistiúcháin. Caibidil II

Soláthar seirbhísí sluachistiúcháin agus na ceanglais eagraíochtúla agus oibríochtúla atá ar sholáthraithe seirbhísí sluachistiúcháin Airteagal 4

Soláthar seirbhísí sluachistiúcháin 1.Ní sholáthróidh ach amháin daoine dlítheanacha seirbhísí sluachistiúcháin ar daoine dlítheanacha iad ag a bhfuil bunaíocht éifeachtach chobhsaí i mBallstát den Aontas agus a údaraíodh mar sholáthraithe seirbhísí sluachistiúcháin i gcomhréir le hAirteagal 11 den Rialachán seo. 2.Gníomhóidh soláthraithe seirbhísí sluachistiúcháin ar bhealach macánta cothrom gairmiúil chun leas a gcliant agus a gcliant ionchasach. 3.Ní dhéanfaidh soláthraithe seirbhísí sluachistiúcháin aon luach saothair, lascaine ná sochar neamhairgeadaíochta a íoc ná ní ghlacfaidh sé le haon cheann díobh sin as orduithe infheisteoirí a sheoladh chuig tairiscint sluachistiúcháin ar leith arna déanamh ar a nardán nó chuig tairiscint sluachistiúcháin ar leith arna soláthar ag ardán tríú páirtí. 4.Féadfaidh soláthraithe seirbhísí sluachistiúcháin lánrogha a fheidhmiú thar ceann a gcliant i leith pharaiméadair orduithe na gcliant ina ndéanfaidh siad modh beacht agus paraiméadair na lánrogha sin a nochtadh dá gcliaint agus gach beart is gá chun an toradh is fearr is féidir a fháil dá gcliaint. 5.Maidir le húsáid meán sainchuspóireach le haghaidh soláthar seirbhísí sluachistiúcháin, ní bheidh sé de cheart ag soláthraithe seirbhísí sluachistiúcháin ach sócmhainn amháin a aistriú chuig an meán sainchuspóireach chun a chur ar chumas infheisteoirí neamhchosaint ar an tsócmhainn sin a ghlacadh trí urrúis a fháil. Is faoi infheisteoirí, agus infheisteoirí amháin, a bheidh sé cinneadh a dhéanamh maidir le neamhchosaint ar an tsócmhainn bhunúsach sin a ghlacadh. Airteagal 5

Bainistíocht éifeachtach stuama

Bunóidh lucht bainistíochta na soláthraithe seirbhísí sluachistiúcháin cur chun feidhme beartais agus nósanna imeachta leordhóthanacha agus déanfaidh sé maoirseacht orthu chun bainistíocht éifeachtach stuama a áirithiú, lena náirítear leithscaradh dualgas, leanúnachas gnó agus seachaint coinbhleachtaí leasa, ar mhodh lena gcuirtear sláine an mhargaidh agus leas a gcliant chun cinn. Airteagal 6

Láimhseáil gearán 1.Déanfaidh soláthraithe seirbhísí sluachistiúcháin nósanna imeachta éifeachtacha trédhearcacha a bhunú agus a choinneáil chun gearáin a fuarthas ó chliaint a láimhseáil go pras, go cothrom agus go comhsheasmhach. 2.Beidh cliaint in ann gearáin a dhéanamh saor in aisce le soláthraithe seirbhísí sluachistiúcháin. 3.Coimeádfaidh soláthraithe seirbhísí sluachistiúcháin taifead ar na gearáin go léir a fuarthas agus de na bearta a rinneadh. 4.Féadfaidh an Coimisiún gníomhartha tarmligthe a ghlacadh i gcomhréir le hAirteagal 37 chun na ceanglais, na formáidí caighdeánacha agus na nósanna imeachta a shonrú maidir le gearáin a láimhseáil. Airteagal 7

Coinbhleachtaí leasa 1.Ní bheidh aon rannpháirtíocht airgeadais ag soláthraithe seirbhísí sluachistiúcháin in aon tairiscint sluachistiúcháin ar a nardáin sluachistiúcháin. 2.Ní ghlacfaidh soláthraithe seirbhísí sluachistiúcháin le haon duine de na daoine seo a leanas mar chliaint dá gcuid: aon duine dá scairshealbhóirí a bhfuil 20% nó níos mó den scairchaipiteal nó de na cearta vótála ina seilbh, aon duine dá mbainisteoirí nó dá bhfostaithe, nó aon duine atá nasctha go díreach nó go hindíreach le rialú leis na scairshealbhóirí, leis na bainisteoirí agus leis na fostaithe sin dá dtagraítear in Airteagal 4(1)(35)(b) de Threoir 2014/65/AE. 3.Déanfaidh soláthraithe seirbhísí sluachistiúcháin rialacha inmheánacha éifeachtacha a choinneáil agus a oibriú chun coinbhleachtaí leasa a sheachaint. 4.Déanfaidh soláthraithe seirbhísí sluachistiúcháin gach beart iomchuí chun coinbhleachtaí leasa a sheachaint, a shainaithint, a bhainistiú agus a nochtadh idir na soláthraithe seirbhísí sluachistiúcháin féin, a scairshealbhóirí, a mbainisteoirí agus a bhfostaithe, nó aon duine atá nasctha go díreach nó hindíreach le rialú leo mar a shainmhínítear in Airteagal 4(1)(35)(b) de Threoir 2014/65/AE, agus a gcliaint, nó idir cliant agus cliant eile. 5.Déanfaidh soláthraithe seirbhísí sluachistiúcháin an cineál ginearálta agus na foinsí coinbhleachtaí leasa a nochtadh dá gcliaint agus dá gcliaint ionchasacha agus na bearta a dhéanann siad chun na rioscaí sin a mhaolú nuair a mheasann siad gur gá sin chun go mbeidh éifeacht leis na bearta arna ndéanamh i gcomhréir leis na rialacha inmheánacha dá dtagraítear i mír 3. 6.Maidir leis an nochtadh dá dtagraítear i mír 5: (a)is i meán marthanach a dhéanfar é; (a)áireofar mionsonraí leordhóthanacha ann, agus tabharfar aird ar chineál gach cliaint, chun a chumasú do gach cliant cinneadh eolasach a dhéanamh faoin tseirbhís as a neascraíonn an choinbhleacht leasa. 7.Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 37 chun na nithe seo a leanas a shonrú: (a)na ceanglais maidir le rialacha inmheánacha a choinneáil nó a oibriú dá dtagraítear i mír 3; (b)na bearta dá dtagraítear i mír 4; (c)na socruithe don nochtadh dá dtagraítear i mír 5 agus i mír 6. Airteagal 8

Eisfhoinsiú

1.Le linn do sholáthraithe seirbhísí sluachistiúcháin a bheith ag brath ar thríú páirtí chun feidhmeanna oibríochtúla a chomhlíonadh, déanfaidh siad gach beart réasúnach chun riosca oibríochtúil breise a sheachaint. 2.Trí fheidhmeanna oibríochtúla a eisfhoinsiú, ní dhéanfar díobháil ábhartha do cháilíocht rialú inmheánach na soláthraithe seirbhísí sluachistiúcháin ná do chumas ÚEUM faireachán a dhéanamh féachaint an bhfuil an soláthraí seirbhísí sluachistiúcháin ag comhlíonadh na noibleagáidí go léir a leagtar síos sa Rialachán seo. 3.Beidh soláthraithe seirbhísí sluachistiúcháin lánfhreagrach as comhlíonadh an Rialacháin seo i leith na ngníomhaíochtaí eisfhoinsithe. Airteagal 9

Sócmhainní cliant a choimeád slán, cistí a shealbhú agus seirbhísí íocaíochta a sholáthar 1.Cuirfidh soláthraithe seirbhísí sluachistiúcháin a gcliaint ar an eolas faoin méid seo a leanas: (a)cé acu a sholáthraíonn nó nach soláthraíonn siad seirbhísí chun seirbhísí a choimeád slán, agus na téarmaí agus na coinníollacha faoina ndéanann siad amhlaidh, lena náirítear tagairtí don dlí náisiúnta is infheidhme; (b)cé acu a sholáthraíonn nó nach soláthraíonn siad féin seirbhísí chun sócmhainní a choimeád slán nó an soláthraíonn tríú páirtí iad; (c)cé acu a dhéanann nó nach ndéanann an soláthraí seirbhísí sluachistiúcháin seirbhísí íocaíochta a sholáthar agus cistí a shealbhú agus a choimeád slán nó an ndéantar an méid sin trí sholáthraí tríú páirtí a ghníomhaíonn thar a cheann. 2.Ní shealbhóidh soláthraithe seirbhísí sluachistiúcháin ná soláthraithe tríú páirtí ag gníomhú thar a gceann cistí cliant ná ní sholáthróidh siad seirbhísí íocaíochta mura rud é go bhfuil na cistí sin beartaithe le haghaidh soláthar seirbhísí íocaíochta i ndáil leis na seirbhísí sluachistiúcháin agus gur institiúid íocaíochta mar a shainmhínítear in Airteagal 4(11) de Threoir (AE) 2015/2366 an soláthraí seirbhísí sluachistiúcháin nó an soláthraí tríú páirtí atá ag gníomhú thar a cheann. 3.Déanfar na cistí dá dtagraítear i mír 2 a choimeád slán i gcomhréir leis na forálacha náisiúnta lena dtrasuitear Treoir (AE) 2015/2366. 4.I gcás nach ndéanfaidh soláthraithe seirbhísí sluachistiúcháin iad féin seirbhísí íocaíochta a sholáthar ná cistí a shealbhú ná cistí a choimeád slán i ndáil leis na seirbhísí sluachistiúcháin ná nach ndéanfaidh siad amhlaidh trí thríú páirtí, cuirfidh na soláthraithe seirbhísí sluachistiúcháin sin socruithe i bhfeidhm agus coinneoidh siad iad chun a áirithiú nach nglacfaidh úinéirí tionscadail le cistiú i leith tairiscintí sluachistiúcháin ná le haon íocaíocht ach amháin trí bhíthin soláthraí seirbhísí íocaíochta mar a shainmhínítear in Airteagal 4(11) de Threoir (AE) 2015/2366. Caibidil II

Soláthraithe seirbhísí sluachistiúcháin a údarú agus maoirseacht a dhéanamh orthu Airteagal 10

Údarú mar sholáthraí seirbhísí sluachistiúcháin 1.Duine dlítheanach ag a bhfuil sé beartaithe seirbhísí sluachistiúcháin a sholáthar, cuirfidh sé iarratas ar údarú mar sholáthraí seirbhísí sluachistiúcháin chuig ÚEUM. 2.Beidh na nithe seo a leanas go léir san iarratas dá dtagraítear i mír 1: (a)seoladh an tsoláthraí seirbhísí sluachistiúcháin ionchasaigh; (b) stádas dlí an tsoláthraí seirbhísí sluachistiúcháin ionchasaigh; (c)airteagail chomhlachais an tsoláthraí seirbhísí sluachistiúcháin ionchasaigh; (d) clár oibríochtaí ina leagtar amach na cineálacha seirbhísí sluachistiúcháin ar mian leis an soláthraí seirbhísí sluachistiúcháin ionchasach a sholáthar; (e)tuairisc ar shocruithe rialachais agus sásraí rialaithe inmheánaigh an tsoláthraí seirbhísí sluachistiúcháin ionchasaigh chun a áirithiú go gcomhlíonfar an Rialachán seo, lena náirítear nósanna imeachta bainistíochta riosca agus cuntasaíochta;

(f)tuairisc ar chórais, acmhainní agus nósanna imeachta an tsoláthraí seirbhísí sluachistiúcháin ionchasaigh chun na córais próiseála sonraí a rialú agus a choimirciú; (g) tuairisc ar shocruithe leanúnachais gnó an tsoláthraí seirbhísí sluachistiúcháin ionchasaigh; (h)céannacht na ndaoine atá freagrach as an soláthraí seirbhísí sluachistiúcháin ionchasach a bhainistiú; (i)cruthúnas go bhfuil dea-chlú ar na daoine dá dtagraítear i bpointe (h) agus go bhfuil eolas agus taithí iomchuí acu chun an soláthraí seirbhísí sluachistiúcháin ionchasach a bhainistiú; (j) tuairisc ar rialacha inmheánacha an tsoláthraí seirbhísí sluachistiúcháin ionchasaigh chun cosc a chur ar na daoine seo a leanas idirbhearta sluachistiúcháin a dhéanamh arna dtairiscint ag an soláthraí seirbhísí sluachistiúcháin ionchasach: scairshealbhóirí a shealbhaíonn 20% nó níos mó den scairchaipiteal nó de na cearta vótála, a bhainisteoirí nó a fhostaithe nó aon duine eile atá nasctha go díreach nó go hindíreach leo le rialú; (k)tuairisc ar shocruithe eisfhoinsiúcháin an tsoláthraí seirbhísí sluachistiúcháin ionchasaigh; (l)tuairisc ar nósanna imeachta an tsoláthraí seirbhísí sluachistiúcháin ionchasaigh maidir le gearáin ó chliaint a láimhseáil; (m)i gcás inarb infheidhme, tuairisc ar na seirbhísí íocaíochta a bhfuil sé beartaithe ag an soláthraí seirbhísí sluachistiúcháin ionchasach a sholáthar faoi Threoir (AE) 2015/2366. 3.Chun críocha mhír 2(i), soláthróidh soláthraithe seirbhísí sluachistiúcháin cruthúnas ar an méid seo a leanas: (a)nach ann do thaifead coiriúil i leith ciontuithe ná pionóis maidir le rialacha náisiúnta atá i bhfeidhm sna réimsí seo a leanas: an dlí tráchtála, an dlí dócmhainneachta, an reachtaíocht maidir le seirbhísí airgeadais, an reachtaíocht maidir le frithsciúradh airgid, an chalaois nó dliteanas gairmiúil le haghaidh na ndaoine go léir a bhfuil baint acu leis an soláthraí seirbhísí sluachistiúcháin a bhainistiú; (b)maidir leis na daoine a bhfuil comhbhaint acu leis an soláthraí seirbhísí sluachistiúcháin a bhainistiú, cruthúnas go bhfuil eolas, scileanna agus taithí leordhóthanach acu chun an soláthraí seirbhísí sluachistiúcháin a bhainistiú agus go gceanglaítear ar na daoine sin am leordhóthanach a thabhairt chun a ndualgais a chomhlíonadh. 4.Laistigh de 20 lá oibre ón iarratas dá dtagraítear i mír 1 a fháil, measúnóidh ÚEUM cé acu a comhlánaíodh nó nár comhlánaíodh an tiarratas. I gcás nach mbeidh an tiarratas comhlánaithe, leagfaidh ÚEUM spriocdháta síos faoina mbeidh ar an soláthraí seirbhísí sluachistiúcháin an fhaisnéis a fágadh ar lár a sholáthar. 5.I gcás ina mbeidh iarratas dá dtagraítear i mír 1 comhlánaithe, tabharfaidh ÚEUM fógra láithreach don soláthraí seirbhísí sluachistiúcháin ionchasach faoi sin. 6.Measúnóidh ÚEUM, laistigh de dhá mhí ón tráth a fhaightear iarratas comhlánaithe, cé acu a chomhlíonann nó nach gcomhlíonann an soláthraí seirbhísí sluachistiúcháin na ceanglais a leagtar amach sa Rialachán seo agus glacfaidh sé cinneadh lán-réasúnaithe chun údarú mar sholáthraí seirbhísí sluachistiúcháin a dheonú nó a dhiúltú. Beidh sé de cheart ag ÚEUM údarú a dhiúltú más ann d'fhorais oibiachtúla fhollasacha chun a chreidiúint go bhféadfadh bainistíocht an tsoláthraí seirbhísí sluachistiúcháin an méid seo a leanas a chur i mbaol: bainistíocht stuama fhónta éifeachtach agus leanúnachas gnó an tsoláthraí seirbhísí sin chomh maith le haird leordhóthanach a thabhairt ar leas a chliant agus ar shláine an mhargaidh. 7.Tabharfaidh ÚEUM fógra don soláthraí seirbhísí sluachistiúcháin faoina chinneadh laistigh de chúig lá oibre tar éis an cinneadh sin a ghlacadh. 8.Beidh an túdarú dá dtagraítear i mír 1 éifeachtach agus bailí ar fud chríoch an Aontais ina iomláine. 9.Ní cheanglóidh na Ballstáit ar sholáthraithe seirbhísí sluachistiúcháin a bheith i láthair go fisiciúil i gcríoch Ballstáit seachas an Ballstát ina bhfuil na soláthraithe seirbhísí sluachistiúcháin sin bunaithe chun seirbhísí sluachistiúcháin a sholáthar ar bhonn trasteorann. 10.Glacfaidh an Coimisiún gníomhartha tarmligthe i gcomhréir le hAirteagal 37 chun na ceanglais agus na socruithe a bhaineann leis an iarratas dá dtagraítear i mír 1 a shonrú tuilleadh. Airteagal 11

Clár le haghaidh soláthraithe seirbhísí sluachistiúcháin 1.Bunóidh ÚEUM clár de na soláthraithe seirbhísí sluachistiúcháin go léir. Cuirfear an clár sin ar fáil don phobal ar a shuíomh gréasáin agus déanfar é a nuashonrú ar bhonn rialta.

2.Beidh na sonraí seo a leanas sa chlár dá dtagraítear i mír 1: (a)ainm agus foirm dlí an tsoláthraí seirbhísí sluachistiúcháin; (b)ainm tráchtála agus seoladh idirlín an ardáin sluachistiúcháin arna oibriú ag an soláthraí seirbhísí sluachistiúcháin; (c)faisnéis faoi na seirbhísí a núdaraítear an soláthraí seirbhísí sluachistiúcháin ina leith; (d)smachtbhannaí arna bhforchur ar an soláthraí seirbhísí sluachistiúcháin nó ar a bhainisteoirí. 3.Aon údarú a tharraingítear siar i gcomhréir le hAirteagal 13, foilseofar sa chlár go ceann cúig bliana é. Airteagal 12

An mhaoirseacht 1.Soláthróidh soláthraithe seirbhísí sluachistiúcháin a seirbhísí faoi mhaoirseacht ÚEUM. 2.Comhlíonfaidh soláthraithe seirbhísí sluachistiúcháin na coinníollacha maidir le húdarú gach tráth. 3.Measúnóidh ÚEUM cé acu atá nó nach bhfuil na hoibleagáidí a ndéantar foráil sa Rialachán seo maidir leo á gcomhlíonadh ag na soláthraithe seirbhísí sluachistiúcháin. 4.Tabharfaidh soláthraithe seirbhísí sluachistiúcháin fógra gan moill mhíchuí do ÚEUM faoi aon athruithe ábhartha a dhéanfar ar na coinníollacha maidir le húdarú agus, arna iarraidh sin, tabharfaidh siad an fhaisnéis is gá chun a mheas an bhfuil an Rialachán seo á chomhlíonadh acu. Airteagal 13

Údarú a tharraingt siar 1.Beidh de chumhacht ag ÚEUM an túdarú atá faighte ag soláthraí seirbhísí sluachistiúcháin a tharraingt siar in aon cheann de na cúinsí seo a leanas i gcás gur fíor an méid seo a leanas faoin soláthraí seirbhísí sluachistiúcháin: (a)níor úsáid sé a údarú laistigh de 18 mí tar éis an túdarú a dheonú dó; (b)thréig sé a údarú go sainráite; (c)níor sholáthair sé seirbhísí sluachistiúcháin ar feadh sé mhí as a chéile; (d)fuair sé a údarú ar mhodhanna neamhrialta, lena náirítear trí ráitis bhréagacha a dhéanamh ina iarratas ar údarú; (e)níl na coinníollacha faoinar deonaíodh an túdarú á gcomhlíonadh aige a thuilleadh; (f)sháraigh sé forálacha an Rialacháin seo go tromchúiseach. 2.Tabharfaidh údaráis inniúla náisiúnta fógra do ÚEUM gan mhoill faoin méid seo a leanas:

(a)gur chaill soláthraí seirbhísí sluachistiúcháin, nó soláthraí tríú páirtí ag gníomhú dó thar ceann an tsoláthraí seirbhísí sluachistiúcháin sin, a údarú mar institiúid íocaíochta i gcomhréir le hAirteagal 13 de Threoir 2015/2366/AE; (b)gur sháraigh soláthraí seirbhísí sluachistiúcháin, nó a bhainisteoirí, a fhostaithe nó tríú páirtithe ag gníomhú thar a cheann, forálacha náisiúnta lena gcuirtear Treoir (AE) 2015/849 chun feidhme i leith sciúradh airgid nó maoiniú sceimhlitheoireachta. Beidh feidhm ag 2(b) maidir le húdaráis inniúla náisiúnta arna gceapadh faoi fhorálacha Threoir (AE) 2015/849. 3.Tarraingeoidh ÚEUM siar an túdarú mar sholáthraí seirbhísí sluachistiúcháin i gcás ina mbeidh ÚEUM den tuairim go ndéantar difear leis na fíorais dá dtagraítear i bpointe (a) agus i bpointe (b) de mhír 2 do dhea-chlú lucht bainistíochta an tsoláthraí seirbhísí sluachistiúcháin, nó go léirítear mainneachtain ar na socruithe rialachais, ar na sásraí rialúcháin inmheánaigh nó ar na nósanna imeachta dá dtagraítear in Airteagal 5. 4.Tabharfaidh ÚEUM fógra, gan moill mhíchuí, d'údarás inniúil náisiúnta an Bhallstáit ina bhfuil an soláthraí seirbhísí sluachistiúcháin bunaithe faoina chinneadh an túdarú atá faighte ag soláthraí seirbhísí sluachistiúcháin a tharraingt siar. Caibidil IV

An trédhearcacht agus triail eolais iontrála arna déanamh ag soláthraithe seirbhísí sluachistiúcháin Airteagal 14

Faisnéis do chliaint 1.An fhaisnéis uile, lena náirítear cumarsáidí margaíochta dá dtagraítear in Airteagal 19, ó sholáthraithe seirbhísí sluachistiúcháin do chliaint nó do chliaint ionchasacha fúthu féin, faoi na costais agus na muirir a bhaineann le seirbhísí sluachistiúcháin nó le hinfheistíochtaí, faoi na coinníollacha sluachistiúcháin, lena náirítear critéir roghnúcháin le haghaidh tionscadail sluachistiúcháin, nó faoi chineál a seirbhísí sluachistiúcháin agus faoi na rioscaí a bhaineann leo, beidh an fhaisnéis sin soiléir, cuimsitheach, iomlán agus ceart. 2.Soláthrófar an fhaisnéis dá dtagraítear i mír 1 do chliaint ionchasacha sula ndéanfaidh siad idirbheart sluachistiúcháin. 3.Cuirfear an fhaisnéis dá dtagraítear i mír 1 ar fáil do na cliaint agus do na cliaint ionchasacha uile ar roinn de shuíomh gréasáin an ardáin sluachistiúcháin atá sainaitheanta go soiléir agus déanfar amhlaidh go neamh-idirdhealaitheach. Airteagal 15

Triail eolais iontrála agus ionsamhlú ar an gcumas caillteanas a sheasamh 1.Maidir le soláthraithe seirbhísí sluachistiúcháin, sula dtabharfaidh siad rochtain iomlán d'infheisteoirí ionchasacha ar a dtairiscintí sluachistiúcháin, measúnóidh siad cé acu atá nó nach bhfuil na seirbhísí sluachistiúcháin arna dtairiscint iomchuí do na hinfheisteoirí ionchasacha agus cé na seirbhísí sluachistiúcháin atá iomchuí dóibh. 2.Chun críocha an mheasúnaithe de bhun na chéad mhíre, iarrfaidh soláthraithe seirbhísí sluachistiúcháin faisnéis faoin eolas bunúsach atá ag an infheisteoir ionchasach agus faoin tuiscint atá aige ar an riosca a bhaineann le hinfheistíocht a dhéanamh trí chéile agus leis na cineálacha infheistíochta arna dtairiscint ar an ardán sluachistiúcháin, lena náirítear faisnéis faoin méid seo a leanas: (a)na hinfheistíochtaí a rinne an tinfheisteoir ionchasach roimhe in urrúis inaistrithe nó i gcomhaontuithe iasachta, lena náirítear i ngnólachtaí atá ina dtús nó i gcéim an leata; (b)aon eolas nó taithí ghairmiúil ábhartha i ndáil le hinfheistíochtaí sluachistiúcháin. 3.Déanfaidh soláthraithe seirbhísí sluachistiúcháin na bearta is gá chun mír 1 a chomhlíonadh le haghaidh gach infheisteora gach dhá bhliain. 4.I gcás nach soláthróidh infheisteoirí ionchasacha an fhaisnéis is gá de bhun mhír 1, nó i gcás ina measfaidh soláthraithe seirbhísí sluachistiúcháin, ar bhonn na faisnéise arna fáil faoi mhír 1, gur eolas neamhleor atá ag na hinfheisteoirí ionchasacha, cuirfidh soláthraithe seirbhísí sluachistiúcháin na hinfheisteoirí ionchasacha sin ar an eolas go bhféadfaidh na seirbhísí arna dtairiscint ar a nardáin a bheith míchuí dóibh agus tabharfaidh siad rabhadh riosca dóibh. Ní chuirfear cosc ar infheisteoirí ionchasacha infheistíocht a dhéanamh i dtionscadail sluachistiúcháin de dheasca na faisnéise nó an rabhaidh riosca sin. 5.Tabharfaidh soláthraithe seirbhísí sluachistiúcháin an deis d'infheisteoirí ionchasacha agus d'infheisteoirí gach tráth ionsamhlú a dhéanamh ar an gcumas atá iontu caillteanas a sheasamh, arna ríomh mar 10% dá nglanfhiúchas, bunaithe ar an bhfaisnéis seo a leanas: (a)ioncam rialta agus ioncam iomlán, agus cé acu a thuilltear nó nach dtuilltear an tioncam ar bhonn buan nó sealadach; (b)sócmhainní, lena náirítear infheistíochtaí airgeadais, maoin phearsanta agus infheistíochta, cistí pinsin agus aon taiscí airgid;

(c)gealltanais airgeadais, lena náirítear gealltanais rialta, reatha nó todhchaí. Beag beann ar thorthaí an ionsamhlaithe, ní chuirfear cosc ar infheisteoirí ionchasacha ná ar infheisteoirí infheistíocht a dhéanamh i dtionscadail sluachistiúcháin. 6.Féadfaidh an Coimisiún gníomhartha tarmligthe a ghlacadh i gcomhréir le hAirteagal 37 leis na socruithe is gá a shonrú chun: (a)an measúnú dá dtagraítear i mír 1 a dhéanamh; (b)an tionsamhlú dá dtagraítear i mír 3 a dhéanamh; (c)an fhaisnéis dá dtagraítear i mír 2 agus i mír 4 a sholáthar. Airteagal 16

Bileog faisnéise infheistíochta bunriachtanaí 1.Soláthróidh soláthraithe seirbhísí sluachistiúcháin bileog faisnéise infheistíochta bunriachtanaí d'infheisteoirí ionchasacha arna tarraingt suas ag an úinéir tionscadail le haghaidh gach tairisceana sluachistiúcháin. Dréachtófar an bhileog faisnéise infheistíochta bunriachtanaí i dteanga amháin ar a laghad de theangacha oifigiúla an Bhallstáit lena mbaineann nó i dteanga is gnách a úsáid i réimse an airgeadais idirnáisiúnta. 2.Beidh an fhaisnéis uile seo a leanas sa bhileog faisnéise infheistíochta bunriachtanaí dá dtagraítear i mír 1: (a)an fhaisnéis a leagtar amach san Iarscríbhinn; (b)an ráiteas míniúcháin seo a leanas a bheidh díreach faoi theideal na bileoige faisnéise infheistíochta bunriachtanaí: "Níor fhíoraigh ná níor fhormheas ÚEUM ná údaráis inniúla náisiúnta an tairiscint sluachistiúcháin seo. Níor measadh oiriúnacht d'oideachais ná d'eolais sular deonaíodh rochtain ar an infheistíocht seo duit. Tríd an infheistíocht seo a dhéanamh, glacann tú leis an riosca iomlán a bhaineann leis an infheistíocht seo a dhéanamh, lena náirítear an riosca i leith an tairgead arna infheistiú a chailleadh i bpáirt nó ina iomláine."; (c)rabhadh riosca mar a leanas: "Baineann rioscaí le hinfheistíocht a dhéanamh sa tairiscint sluachistiúcháin seo, lena náirítear an riosca i leith an tairgead arna infheistiú a chailleadh i bpáirt nó ina iomláine. Níl d'infheistíocht cumhdaithe faoi na scéimeanna ráthaíochta taiscí agus cúitimh d'infheisteoirí arna mbunú i gcomhréir le Treoir 2014/49/AE ó Pharlaimint na hEorpa agus ón gComhairle* agus le Treoir 97/9/CE ó Pharlaimint na hEorpa agus ón gComhairle.** D'fhéadfadh sé nach bhfaighfeá aon toradh ar d'infheistíocht. Ní táirge coigilte é seo agus níor cheart duit níos mó ná 10% de do ghlansócmhainní a infheistiú i dtionscadail sluachistiúcháin. D'fhéadfadh sé nach mbeifeá in ann na hionstraimí infheistíochta a dhíol nuair is mian leat. _______________ * Treoir 2014/49/AE ó Pharlaimint na hEorpa agus ón gComhairle an 16 Aibreán 2014 maidir le scéimeanna ráthaíochta taiscí (IO L 173, 12.6.2014, Lch. 149).

** Treoir 97/9/CE ó Pharlaimint na hEorpa agus ón gComhairle an 3 Márta 1997 maidir le scéimeanna cúitimh d'infheisteoirí (IO L 084, 26.3.1997, Lch. 22)." 3.Beidh an bhileog faisnéise infheistíochta bunriachtanaí soiléir, sothuigthe, iomlán agus ceart agus ní bheidh aon fhonótaí inti seachas na cinn ina ndéantar tagairtí don dlí infheidhme. Léireofar í ar mheán aonair marthanach is féidir a dhealú go soiléir ó chumarsáidí margaíochta agus 6 thaobh ar a mhéad a bheidh uirthi i bhformáid leathanaigh A4 má chuirtear i gcló í. 4.Déanfaidh an soláthraí seirbhísí sluachistiúcháin nuashonrú ar an mbileog faisnéise infheistíochta bunriachtanaí gach tráth agus go ceann thréimhse bhailíochta iomlán na tairisceana sluachistiúcháin. 5.Cuirfidh soláthraithe seirbhísí sluachistiúcháin nósanna imeachta leordhóthanacha ar bun agus i bhfeidhm chun iomláine agus soiléire na faisnéise atá sa bhileog faisnéise infheistíochta bunriachtanaí a fhíorú. 6.Nuair a aithníonn soláthraí seirbhísí sluachistiúcháin gur fágadh ní ábhartha ar lár, go ndearnadh botún ábhartha nó go bhfuil míchruinneas ábhartha sa bhileog faisnéise infheistíochta bunriachtanaí, déanfaidh an túinéir tionscadail an fhaisnéis sin a chomhlánú nó a leasú. I gcás nach bhféadfar an fhaisnéis a chomhlánú ná a leasú, ní dhéanfaidh an soláthraí seirbhísí sluachistiúcháin an tairiscint sluachistiúcháin ná ní chuirfi